title: Operaatio Battleaxe

text: Tukikohta 208:n, joka sijaitsi kahdeksan kilometriä Fort Capuzzosta länteen, miehityksenä oli moottoripyöräpataljoona 15:n 4. konekiväärikomppania, raskas ilmatorjuntapatteri (I/Ilmatorjuntarykmentti 33, 2 x 2 cm ja 4 x 88 mm) sekä yksi 50 mm ja kolme 37 mm panssarintorjuntatykkiä panssarijääkäripataljoona 33:sta. Tukikohta 206:n, joka sijaitsi kahdeksan kilometriä Fort Capuzzosta etelään, miehityksenä oli komppania moottoripyöräpataljoona 15:stä vahvennuksenaan kaksi patteria kenttätykistörykmentti 33 I patteristosta ( 8 x 10,5 cm leFH), kolme 37 ja kolme 50 millimetrin panssarintorjuntatykkiä panssarijääkäripataljoona 33:sta sekä neljä 2 cm ilmatorjuntatykkiä ilmatorjuntarykmentti 33:n I patteristosta.


title: Operaatio Battleaxe

text: Ryhmityksen syvyyteen oli valmisteltu tukikohdat Capuzzo miehityksenään vahvennettu jalkaväkikomppnia, Musaid miehityksenään jalkaväki- ja kranaatinheitinkomppaniat sekä Ober Sollum miehityksenään jalkaväki- ja kranaatinheitinkomppaniat. Capuzzossa oli vahvennuksena kaksi 37/45 panssarintorjuntatykkiä sekä yksi 2 cm ilmatorjuntatykki ja kahdessa muussa tukikohdassa panssarintorjuntajoukkueet varustettuina 47/32 panssarintorjuntatykein. Kaikki joukot olivat Italian 61. ja 62. jalkaväkirykmenteistä. 61. rykmentin I pataljoona loppuosa miehitti Bardian ympäristössä olevat vanhat puolustusasemat. Triedustelupataljoona 33 teki valvontatukikohdan Sidi Suleimaniin, minkä tehtävänä oli valvoa liittoutuneiden toimia.


title: Operaatio Battleaxe

text: Toisen linjan muodosti liikkuva jalkaväkireservi, jonka muodostivat moottoripyöräpataljoona 15:n loppuosa, kenttätykistörykmentti 33:n 3. patteri (4 x 10,5 cm leFH) sekä yhdeksän 2 cm ilmatorjuntatykkiä ilmatorjuntarykmentti 33:n I patteristosta. Kolmas elementti puolustusjärjestelyissä oli Capuzzon eteläpuolelle sijoitettu panssariosasto, johon kuuluivat panssarirykmentti 8, jalkaväkipataljoona 104:n 2. komppania, komppania moottoripyöräpataljoona 15:stä, komppania panssarijääkäripataljoona 33:sta sekä raskas ja keveä ilmatorjuntapatteri ilmatorjuntarykmentti 33:n I patteristosta. Panssarirykmentin I pataljoonan kalustona oli 13 PzKpfw II, 18 PzKpfw III ja 8 PzKpfw IV -panssarivaunua. Rykmentin toisen pataljoonan vahvuudesta ei ole tietoa, mutta oletettavasti se oli suurempi kuin ensimmäisen.


title: Operaatio Battleaxe

text: Loppuosa Saksan 15. panssaridivisioonan joukoista oli Ras el Mdauuarin tasangolla Tobrukin lounaispuolella. Panssarirykmentti 5 sekä Saksan 5. kevyt divisioona varmistivat Tobrukin saartoa. Panssarirykmentti 5:n vahvuus oli 15. kesäkuuta 39 PzKpfw II, 38 PzKpfw III ja 19 PzKpfw IV -panssarivaunua, mutta osa kalustosta kuului kuitenkin panssarirykmentti 8:lle.


title: Operaatio Battleaxe

text: Tiikeri-saattueen saavuttua 12. toukokuuta Aleksandriaan sai Egyptissä olevat joukot panssarivaunutäydennyksen, mikä mahdollisti Battleaxen aloittamisen. Saattueessa toimitettiin kaikkiaan 238 panssarivaunua, joista 21 kappaletta oli keveitä Mark VIC -vaunuja, 15 kappaletta Mk IVA Cruiser -vaunuja ja 67 Mk VI Cruise -vaunuja sekä 135 Matilda II - jalkaväentukivaunuja. Vaunumäärä kuitenkin hieman laski, kun kuusi Matildaa ja 16 Mk VIB -vaunua siirrettiin 16. toukokuuta Kreetalle. Lisäksi neljä Matildaa kuljetettiin toukokuun lopulla Tobrukiin.


title: Operaatio Battleaxe

text: Liittoutuneiden joukkoina olivat brittiläinen 7. panssaridivisioona, Intian 4. jalkaväkidivisioona sekä Intian 11. jalkaväkiprikaati.


title: Operaatio Battleaxe

text: Saksan 15. panssaridivisioona ilmoitti 15. kesäkuuta kello 6.15 liittoutuneiden tunnusteluhyökkäyksistä Sollumissa. Hyökkäykset rantatiellä torjuttiin tykistötulella.


title: Päivänkakkara (veistos)

text: Päivänkakkara on Turun Forum Marinumin pihalle vuonna 2011 pystytetty veistos, joka kuvaa hyperrealistisen tarkasti valtavaa päivänkakkaran kukkaa varsineen. Jani Rättyän ja Antti Stöckellin tekemä veistos on 25 metriä pitkä ja tehty puusta, metallista ja lujitemuovista.


title: Päivänkakkara (veistos)

text: Veistos oli alun perin osa Turun kulttuuripääkaupunkivuoteen liittynyttä Flux Aura -tapahtumaa. Flux Aura oli Turun taiteilijaseuran koordinoima kansainvälinen ympäristötaidetapahtuma, jonka puitteissa pystytettiin Aurajoen rantamaisemiin yhteensä 12 ympäristötaideteosta eri puolille jokivartta.


title: Päivänkakkara (veistos)

text: "Päivänkakkaran" oli tarkoitus olla esillä vain kesäkuukaudet vuonna 2011, mutta suuren suosion takia sen on annettu olla paikoillaan vuosia. Teos on suunniteltu kestämään ja pysymään turvallisena noin viisi vuotta.


title: Mentalisti Noora Karma

text: Mentalisti Noora Karma on suomalainen televisio-ohjelma, jonka esittäminen alkoi MTV3-kanavalla 15. maaliskuuta 2014. Ohjelmassa taikuri ja mentalisti Noora Karma tekee erilaisia temppuja.


title: Yliluonnollinen ilmiö

text: Yliluonnollinen ilmiö: Totuus on jossain sisällämme ("Paranormality: Why We See What Isn't There") on Richard Wisemanin vuonna 2011 ilmestynyt kirja paranormaaleista ilmiöistä. Teoksen on suomentanut Tuija Tuomaala ja julkaissut suomeksi Atena vuonna 2012.


title: Calm After the Storm

text: Calm After the Storm on hollantilaisen The Common Linnets -yhtyeen kappale. Kappale valittiin edustamaan Alankomaita vuoden 2014 Eurovision laulukilpailussa Tanskassa. Se sijoittui koko kilpailussa toiselle sijalle. Kappale esitettiin ensimmäisen kerran livenä akustisena versiona 12. maaliskuuta 2014 ohjelmassa "De Wereld Draait Door". Studioversio näytettiin ensimmäisen kerran 13. maaliskuuta 2014.


title: Calm After the Storm

text: Kappaleen mustavalkoisena kuvattu video kuvattiin Edamissa maaliskuussa 2014.


title: Calm After the Storm

text: Sen jälkeen kun kappale saavutti ensimmäisen sijan Eurovision laulukilpailun ensimmäisessä semifinaalissa 6. toukokuuta 2014, kappale saavutti finaalissa toisen sijan, päästäen edelleen vain Itävallan edustajan, Conchita Wurstin esittämän "Rise Like a Phoenixin". Tämä oli Alankomaiden kaikkien aikojen korkein sijoitus Eurovision-laulukilpailussa sitten vuonna 1975 saavutetun voiton.


title: Calm After the Storm

text: Calm After the Storm tuli toiseksi euroviisuradio ESCRadio.comin 250 parhaan euroviisukappaleen äänestyksessä vuonna 2014. Se sijoittui äänestyksessä korkeimmalle vuoden 2014 euroviisukappaleista.


title: Pepe & Saimaa

text: Pepe & Saimaa on Pepe Willbergin kymmenes sooloalbumi, joka julkaistiin 9. toukokuuta 2014 CD:nä, tuplavinyylinä sekä digitaalisesti. Albumin on tuottanut muusikko-tuottaja Matti Mikkola. Mikkola on myös säveltänyt suurimman osan kappaleista noin kymmenen vuotta ennen albumin julkaisua Saimaa-yhtyeelleen. "Pepe & Saimaa" nousi julkaisuviikollaan suoraan Suomen virallisen albumilistan kärkeen ensimmäisenä Willbergin albumina.


title: Pepe & Saimaa

text: Albumista julkaistiin 14. marraskuuta 2014 "kultapainos", joka sisältää lisälevyllä yhdeksän Helsingin juhlaviikoilla livenä äänitettyä kappaletta.


title: Pepe & Saimaa

text: Albumin ensimmäinen single, ”Lyhyenä hetkenä” julkaistiin jo vuonna 2011, ja se nousi Yle Radio Suomen vuoden 2012 soitetuimmaksi kappaleeksi. Toinen single ”Tällä kadulla” julkaistiin 21. maaliskuuta 2014.


title: Pepe & Saimaa

text: Pepe Willberg oli ilman levytyssopimusta, kunnes Suomen Musiikki -levy-yhtiön Kari Hynninen tarjosi hänelle viisi albumia kattavaa levytyssopimusta yhtiönsä kanssa. Willbergille tarjotuista kappaleista ei löytynyt sopivia kappaleita levytettäväksi. Mukana oli tuottaja Matti Mikkolan kappale ”Lyhyenä hetkenä”, jonka lisäksi Mikkolalta tilattiin lisää kappaleita. Mikkolalla oli pöytälaatikossaan 2000-luvun puolessa välissä säveltämiään kappaleita, joita oli esitetty muutaman kerran Saimaa-nimisen orkesterin kanssa, mutta niitä ei ollut levytetty. Kari Hynnisen ehdotuksesta Mikkola esitteli Willbergille Saimaa-kappaleet. Kappaleiden taustat äänitettiin kuudella eri studiolla ja laulut Mikkolan työhuoneella. Yhteensä albumilla esiintyy yli 80 eri ihmistä. Äänityksiä tehtiin kolmen vuoden ajan.


title: Pepe & Saimaa

text: Lopulta albumille päätyi Mikkolan sävellysten lisäksi myös kaksi albumin miksanneen Eppu Kososen säveltämää kappaletta. Mikkolan sävellykset sanoitti Timo Kiiskinen ja Kososen Johanna Vuoksenmaa.


title: Pepe & Saimaa

text: Albumille ensimmäisenä äänitetty singlekappale ”Lyhyenä hetkenä” oli tyyliltään 1970-luvun henkinen, ja sovitukset saivat siksi vaikutteita 1960- ja 1970-luvun musiikista. Kappaleiden sovituksissa on hyödynnetty ”suurieleisiä” orkesteriosuuksia. Orkesteriosuuksissa on käytetty 13-henkistä Lumos-jousiorkesteria ja puhallinosuudet on soittanut Kaartin Soittokunnan 20-henkinen orkesteri. Kuoro-osuuksissa puolestaan laulaa 37 kuorolaista, jotka ovat äänialoiltaan sopraanoja, alttoja, tenoreita sekä bassoja. Bändiosuudet ovat äänittäneet pääosin Matti Mikkolan, Tommi Suutarisen, Thomas Rönnholmin, Juho Kanervon, Toni Kulkun ja Nicholas Rehnin muodostama Saimaa-yhtye.


title: Pepe & Saimaa

text: Matti Mikkola oli alun perin ryhtynyt säveltämään kappaleita, jotka saivat olla niin pitkiä, polveilevia ja ajattomia kuin hän itse halusi. Albumilla kappaleiden kestot vaihtelevatkin kolmesta jopa kymmeneen minuuttiin.


title: Pepe & Saimaa

text: "Pepe & Saimaa" -albumin saamat arviot ovat olleet erittäin positiivisia.


title: Pepe & Saimaa

text: Viisi tähteä albumille antanut Soundi-lehden Hemmo Päivärinne sanoo arviossaan kappaleiden olevan runsaita, monimutkaisia ja uskaliaan pitkiä, jotka ovat ”täynnä upeita nyansseja”. Päivärinteen mukaan kappaleiden sovituksiin ja äänityksiin on selvästi panostettu. Kaikki albumin kappaleet ovat mestariteoksia ja albumi kokonaisuudessaan ”täydellinen taiteellinen täysosuma ja mestariteos”. Myös Savon Sanomat sanoo "Pepe & Saimaa" -albumin olevan "mestariteos".


title: Pepe & Saimaa

text: Myös Helsingin Sanomien toimittaja kehui albumia ja sanoi ”Aivan sama mulle mä oon onnellinen”, ”Lyhyenä hetkenä” ja ”Tällä kadulla” -kappaleiden olevan albumin pophelmiä ja huippuhetkiä.


title: Pepe & Saimaa

text: Albumin saamat useat positiiviset arviot johtivat albumin loppumiseen useista liikkeistä levyn julkaisupäivänä. Albumista otettiin aluksi 3 000 kappaleen erä, jonka kaupat ostivat kokonaan. Albumia myytiin ensimmäisen viikon aikana yli 4 000 kappaletta. 500 kappaleen ensimmäinen erä levyn vinyylipainosta myytiin loppuun ja toinen erä sitä saapui myyntiin heinäkuussa 2014. 21. toukokuuta 2014 Willbergin Facebook-sivuilla kerrottiin albumin myyneen siihen mennessä 5 500 kappaletta. Heinäkuun 2014 lopussa albumi ylitti kultalevyrajan yli 10 000 kappaleen myynnillään. Yhteensä sitä myytiin vuoden 2014 aikana 13 530 kappaletta ollen vuoden kahdeksanneksi myydyin albumi.


title: Pepe & Saimaa

text: "Pepe & Saimaa" palkittiin helmikuussa 2015 Emma-gaalassa vuoden rock-albumi ja kriitikoiden valinta -palkinnoilla. Samassa gaalassa Pepe Willberg palkittiin vuoden miessolistina. Albumin tuottanut Matti Mikkola puolestaan valittiin vuoden tuottajaksi. Mikkolan albumille tekemät sävellykset ja sovitukset ovat ehdolla myös Teosto-palkinnon saajaksi.


title: Pepe & Saimaa

text: Vuodenvaihteessa 2014–2015 useat mediat nimesivät kuluneen vuoden parhaita albumeita. Helsingin Sanomien Ilkka Mattila nimesi "Pepe & Saimaan" mielestään vuoden 2014 parhaaksi albumiksi. Soundi-lehti sekä Radio Helsinki nimesi albumin myös vuoden parhaaksi. Rumba-lehti nosti albumin puolestaan vuoden kolmanneksi parhaaksi. Myös sanomalehti Keskisuomalaisen toimittajat Jemo Kettunen, Aki Lehti, Kaisa Murtoniemi sekä Vesa Rantama nimesivät "Pepe & Saimaan" yhdeksi vuoden parhaista albumeista.


title: Pepe & Saimaa

text: Myös brittiläinen toimittaja Kieron Tyler nimesi "Pepe & Saimaa" -albumin vuoden parhaaksi The Arts Desk -sivustolla julkaistussa kirjoituksessaan.


title: James Weldon Johnson

text: James Weldon Johnson (17. kesäkuuta 1871 – 26. kesäkuuta 1938) oli yhdysvaltalainen kirjailija, kouluttaja, asianajaja, diplomaatti, lauluntekijä ja kansalaisoikeusaktivisti. Johnson muistetaan parhaiten työstään NCAAP-järjestön johdossa. Hän oli järjestön ensimmäinen tummaihoinen johtaja vuosina 1920–1930. Johnson tuli aluksi tunnetuksi kirjailijana ja kirjoitti muun muassa runoja, romaaneja ja kokoelmateoksia.


title: James Weldon Johnson

text: Johnson oli New Yorkin yliopiston ensimmäinen tummaihoinen professori. Myöhemmin hän toimi luovan kirjallisuuden ja kirjoittamisen professorina Fiskin yliopistossa.


title: James Weldon Johnson

text: Johnson syntyi 1871 Jacksonvillessä, Floridassa. Hänen äitinsä oli Helen Louise Dillet ja isä James Johnson. Helen Louise Dillet oli kotoisin Nassausta, Bahamalta. Johnsonin oli yksi veli, säveltäjä John Rosamond Johnson. Perheen äiti oli ammatiltaan muusikko ja opettaja ja hän toimi veljesten opettajana. 16-vuotiaana Johnson aloitti opinnot Clark Atlantan yliopistossa, joka oli perinteisesti tummaihoisille suunnattu oppilaitos.


title: James Weldon Johnson

text: Perheen isä toimi luksushotelli St. James Hotelin päätarjoilijana aikana, jolloin Jacksonville oli yksi Floridan ensimmäisiä talvenviettopaikkoja. Tämä innosti Johnsonia opettelemaan käytännön ammatin. Johnson tiesi, että häneen kohdistui suuria odotuksia tummaihoisten oikeuksien edistämisen suhteen.


title: James Weldon Johnson

text: Johnson muutti veljensä kanssa New Yorkiin osana 1900-luvun alun mustien suurta muuttoliikettä.


title: James Weldon Johnson

text: Johnson työskenteli nejän vuosikymmenen aikana useissa julkisissa viroissa muun muassa opettajana, diplomaattina ja kansalaisoikeusaktivistina. Vuonna 1904 hän osallistui Theodore Rooseveltin menestyksekkääseen presidentinvaalikampanjaan. Presidentti Roosevelt nimitti Johnsonin Yhdysvaltain konsuliksi Puerto Cabelloon, Venezuelaan vuosiksi 1906–1908. Vuosina 1909–1913 Johnson työskenteli konsulina Nicaraguassa.


title: James Weldon Johnson

text: Johnson avioitui Grace Nailin kanssa vuonna 1910.


title: James Weldon Johnson

text: Palattuaan Nicaraguasta New Yorkiin Johnson osallistui Harlemin renessanssiin.


title: James Weldon Johnson

text: Johnson kuoli vuonna 1938 ollessaan lomalla Mainen Wiscassetissa, kun hänen kuljettamansa auto osui junaan. Johnsonin hautajaisiin Harlemissa osallistui yli 2 000 henkilöä.


title: Magnetohydrodynaaminen propulsio

text: Magnetohydrodynaaminen propulsio (MHD) on työntövoimaa sähköisesti magnetohydrodynaamisella periaatteella tuottava propulsiolaitteisto, jollaisesta on rakennettu toimiva prototyyppi. Työntövoima syntyy kun väliaine, neste tai kaasu saadaan sähköiseksi ja sitä voidaan sen jälkeen liikuttaa magneettikentällä. Tämä taas työntää alusta toiseen suuntaan. Magnetohydrodynaamisessa propulsiossa ei ole liikkuvia osia, joten laitteisto on hiljainen. Huolimatta monista yrityksistä rakentaa toimiva MHD-alus, se on pysynyt epäkäytännöllisenä.


title: Compiègnen aselepo (1940)

text: Compiègnen aselepo oli toisen maailmansodan aikana Saksan ja Ranskan välinen aselepo, joka päätti taistelun Ranskasta. Se allekirjoitettiin 22. kesäkuuta 1940 ja astui voimaan 25. kesäkuuta. Taistelun hävinnyt Ranska joutui taipumaan hyvin ankariin aselepoehtoihin, kuten koko Pohjois-Ranskan luovuttamiseen Saksan miehityshallinnon alle. Saksan johtaja Adolf Hitlerin tahdosta aselepo allekirjoitettiin samassa paikassa ja samassa junavaunussa kuin ensimmäisen maailmansodan päättänyt Compiègnen aselepo oli marraskuussa 1918 allekirjoitettu. Hitler halusi näin nöyryyttää Ranskaa ja kostaa Saksan aiempaan tappioon liittyneen häpeän.


title: Compiègnen aselepo (1940)

text: Saksan armeija oli hyökännyt Ranskaan 12. toukokuuta ja kuukaudessa Ranskan sotilaallinen asema oli käynyt mahdottomaksi. Saksalaiset olivat vallanneet Pariisin 14. kesäkuuta ja jatkoivat yhä etenemistään. Ranskan pääministeri Paul Reynaud erosi 16. kesäkuuta ja iäkäs marsalkka Philippe Pétain muodosti uuden hallituksen, joka pyysi välittömästi aselepoa Saksalta. Tieto välitettiin Hitlerille seuraavana yönä. Seuraavana päivänä Pétain ilmoitti ranskalaisille radiopuheessaan, että taistelu oli hävitty.


title: Compiègnen aselepo (1940)

text:
Hitler vaati, että aselepo allekirjoitettaisiin samassa junavaunussa ja samalla paikalla, jossa marsalkka Ferdinand Foch oli marraskuussa 1918 sanellut saksalaisille aselepoehdot. Näin hän saisi häpäistyä Ranskan ja kostettua Saksan aiemmin kokeman häpeän. Ranskalaiset olivat muuttaneet aselevon solmimispaikan – Rethondesin metsäaukion lähellä Compiègnea – isänmaalliseksi muistomerkiksi, ja pystyttäneet sinne Fochin patsaan sekä Elsass-Lothringenin vapauttamisen muistomerkin. Saadakseen junavaunun allekirjoitusseremoniaa varten täsmälleen alkuperäiselle paikalleen saksalaiset joutuivat hajottamaan sen ympärille vuonna 1927 tehdyn suojarakennuksen ja siirtämään sitä jonkin matkaa. Ranskan johdolle ei ilmoitettu etukäteen, missä aselepo solmittaisiin, vaan illalla 20. kesäkuuta rintamalinjan Toursissa ylittänyt Ranskan valtuuskunta ohjattiin sinne.
Ranskan aselepovaltuuskuntaa johti kenraali Charles Huntziger, ja muut jäsenet olivat diplomaatti Léon Noël, vara-amiraali Maurice R. LeLuc, kenraaliluutnantti Georges Parisot ja ilmavoimien kenraali Jean Bergeret. Ranskan ylipäällikkö Maxime Weygand, joka oli itse lukenut Fochin laatimat aselepoehdot vuonna 1918 saksalaisille, jäi päämajaansa Bordeaux’hon. Saksan johdosta paikalla olivat Hitlerin ohella marsalkat Wilhelm Keitel ja Herman Göring, amiraali Erich Raeder, kenraalit Walther von Brauchitsch ja Alfred Jodl sekä ministerit Rudolf Hess ja Joachim von Ribbentrop.


title: Compiègnen aselepo (1940)

text: Hitler otti Ranskan valtuuskunnan vastaan Fochin junavaunussa iltapäivällä 21. kesäkuuta. Tilaisuudesta on säilynyt CBS:n radioreportterina toimineen William Shirerin tunnettu silminnäkijäkuvaus. Hänen mukaansa Hitler istui ranskalaisten saapuessa junavaunussa samalla paikalla kuin Foch oli istunut vuonna 1918, ja kuunteli kahdentoista minuutin ajan, kun Keitel luki etukäteen kirjoitettuja aselepoehtoja ääneen. Sen jälkeen Hitler ja muut korkea-arvoiset saksalaiset Keitelia lukuun ottamatta poistuivat vaunusta, kun ranskalaiset alkoivat tutustua yksityiskohtaisempiin ehtoihin. Aseleposopimuksen allekirjoittivat lopulta ainoastaan Huntziger ja Keitel.


title: Compiègnen aselepo (1940)

text: Allekirjoitus tapahtui 22. kesäkuuta klo 18.50 Saksan aikaa. Sopimuksessa määrättiin, että se tulisi voimaan kuuden tunnin kuluttua siitä, kun Italian ja Ranskan välille olisi saatu syntymään aselepo ja Italian hallitus olisi tiedottanut tästä Saksalle. Italian ja Ranskan välinen aselepo allekirjoitettiin 24. kesäkuuta. Molemmat aselevot astuivat voimaan 25. kesäkuuta.


title: Compiègnen aselepo (1940)

text: Aselepoehtojen mukaisesti Ranska jaettiin kahteen vyöhykkeeseen. Saksan miehityshallinnon alaisuuteen alistettu alue käsitti kolme viidesosaa Ranskasta, mukaan lukien maan koko pohjoisosan, sen koko Atlantin rannikon sekä Saksan- ja Belgian-vastaiset rajat. Ranskan hallitus säilytti suvereniteettinsa lopussa osassa maata. Poikkeuksena tästä olivat lentokentät, jotka oli annettava kaikkialla maassa Saksan tai Italian valvontaan. Ranskan oli maksettava saksalaisen miehitysarmeijan ylläpitokulut.


title: Compiègnen aselepo (1940)

text: Ranska määrättiin neutraloimaan ja demobilisoimaan kaikki asevoimansa lukuun ottamatta sisäisen järjestyksen ylläpitoon tarvittavia joukkoja. Sotalaivat oli kutsuttava takaisin kotisatamiinsa eivätkä mitkään muutkaan alukset saisi lähteä satamista ilman saksalaisten lupaa. Ranska ei joutunut kuitenkaan luovuttamaan aluksia tai lentokoneita Saksalle. Sopimuksessa jopa erikseen mainittiin, että Saksa ei aikonut käyttää Ranskan laivaston aluksia omaan sodankäyntiinsä, lukuun ottamatta välttämätöntä rannikoiden vartiointia sekä miinanraivausta. Ranskan oli palautettava Saksaan kaikki saksalaiset sotavangit sekä sitouduttava luovuttamaan kaikki muutkin Saksan viranomaisten nimeämät Saksan kansalaiset. Sen sijaan ranskalaiset sotavangit Saksassa ilmoitettiin pidettäviksi vankeudessa rauhan tuloon saakka.


title: Compiègnen aselepo (1940)

text: Italian kanssa solmittu aselepo velvoitti Ranskan luovuttamaan kapean kaistaleen Ranskan Italian-vastaiselta rajalta Italian miehitettäväksi.


title: Compiègnen aselepo (1940)

text: Pariisin jäätyä Saksan miehitysvyöhykkeelle Pétainin hallitus asettui 1. heinäkuuta Vichyn kaupunkiin, ja se tultiin sen mukaan tuntemaan Vichyn hallituksena. Britit eivät luottaneet Ranskan laivaston säilymiseen puolueettomana, ja ryhtyivät upottamaan Pohjois-Afrikan satamissa olleita Ranskan sotalaivoja, mikäli ne eivät suostuneet siirtymään heidän puolelleen. Vichyn hallitus katkaisi 4. heinäkuuta diplomaattisuhteensa Britannian kanssa ja kumosi pian sen jälkeen Ranskan kolmannen tasavallan perustuslain, keskittäen vallan Pétainille. Kenraali Charles de Gaulle perusti Lontoossa kilpailevan Vapaan Ranskan hallituksen. Saatuaan Ranskan haltuunsa Hitler saattoi kääntää huomionsa Britanniaan. Seurasi taistelu Britanniasta.


title: Compiègnen aselepo (1940)

text: Vain muutamaa päivää toisen Compiègnen aselevon allekirjoittamisen jälkeen saksalaiset hävittivät kaikki paikalla olleet muistomerkit Fochin patsasta lukuun ottamatta, joka jostain syystä jätettiin koskemattomaksi. Kuuluisa junavaunu vietiin Berliiniin, jossa se oli näytteillä vuoteen 1943 asti. Sen jälkeen se siirrettiin pommituksilta turvaan Thüringeniin, jossa SS-joukot tuhosivat sen hieman ennen sodan päättymistä huhtikuussa 1945. Muistoaukio rakennettiin uudelleen sodan jälkeen.


title: Henri Winkelman

text: Henri Gerard Winkelman (17. elokuuta 1876 Maastricht – 27. joulukuuta 1952 Soesterberg) oli hollantilainen kenraali, joka toimi Alankomaiden asevoimien ylipäällikkönä toisen maailmansodan aikana, kun Saksa hyökkäsi maahan toukokuussa 1940.


title: Henri Winkelman

text: Winkelman oli toiminut ammattiupseerina vuodesta 1896 ja jäänyt vuonna 1934 eläkkeelle kenraalinarvoisena. Toisen maailmansodan puhjettua vuonna 1939 hänet kutsuttiin takaisin palvelukseen ja nimitettiin armeijan sekä laivaston ylipäälliköksi. Hän johti Hollannin epätoivoista puolustusta, kun Saksa aloitti hyökkäyksensä 10. toukokuuta 1940. Hollannin armeijalla oli enemmän joukkoja kuin hyökkäävillä saksalaisilla, mutta maahanlaskujoukkoja ja panssaridivisioonia tehokkaasti hyödyntäneet saksalaiset onnistuivat kahdessa päivässä työntymään Rotterdamin porteille ja murtamaan hollantilaisten pääpuolustuslinjan. Hollannin hallitus ja kuningasperhe pakenivat jo 13. toukokuuta Englantiin, ja Winkelman jäi yksin vastuuseen. Hän sai ohjeet jatkaa sotilaallista vastarintaa niin kauan kuin se olisi mielekästä. Kun saksalaiset uhkasivat pommittaa Rotterdamia ja Utrechtia, Winkelman ilmoitti 14. toukokuuta antautuvansa ihmishenkien säästämiseksi. Rotterdamia pommitettiin kaikesta huolimatta.


title: Henri Winkelman

text: Kun hollantilaiset juhlivat saksalaismiehityksen alettua Winkelmania sankarina, saksalaiset vangitsivat hänet 2. heinäkuuta 1940. Hän vapautui vasta sodan päätyttyä 12. toukokuuta 1945.


title: Miika Muranen

text: Miika Muranen (s. 1983) on suomalainen teatteriohjaaja-näyttelijä. Tervolasta kotoisin oleva Muranen valmistui Teatterikorkeakoulun ohjauksen koulutusohjelmasta vuonna 2009 ja on toiminut siitä lähtien freelancerina. Tämän lisäksi hän aloitti Teatterikorkeakoulussa näyttelijäntaiteenkoulutusohjelman maisteriopinnot syksyllä 2016.


title: Miika Muranen

text: Hän on ohjannut lukuisia esityksiä ympäriä Suomea ja näytellyt ohjaustöidensä lomassa. Myös käsikirjoittaminen on kuulunut Murasen työnkuvaan. Ohjaajana hän on tullut tunnetuksi ennen kaikkea musiikkiteatteri- ja musikaaliohjauksistaan. Hänen Lahden kaupunginteatterille sovittama ja ohjaama musiikkiteatteriversionsa Hella Wuolijoen klassikkonäytelmästä Niskavuoren naiset keräsi kriitikoilta ja katsojilta kiitosta vuonna 2013. Muranen on ohjannut muun muassa Lahden kaupunginteatterissa, Tampereen Työväen Teatterissa, Tampereen Teatterissa sekä Jyväskylän kaupunginteatterissa. Hän on toiminut näyttelijänä muun muassa Teatteri Siperiassa, Kemin kaupunginteatterissa sekä kesäteattereissa eri puolilla Suomea.


title: George FitzGerald

text: George Francis FitzGerald, (3. elokuuta 1851 – 22. helmikuuta 1901) oli irlantilainen fyysikko. Hän keksi menetelmän tuottaa radioaaltoja, mikä oli yksi "langattoman lennättimen" eli radion keksimisen välttämättömistä esiaskelista.


title: George FitzGerald

text: FitzGerald oli Trinity Collegen fysiikan professori vuodesta 1881. Säteilytutkimuksillaan hän osoitti että värähtelevä sähkövirta tuotti elektromagneettista säteilyä. Saksalainen Heinrich Hertz vahvisti tuloksen kokeellisesti ja käyti sitä hyväkseen langattoman tiedonsiirron kehittelyssä.


title: Roberto Romano

text: Roberto Romano (s. 10. lokakuuta 1962 Montreal, Quebec, Kanada) on kanadalais-italialainen entinen jääkiekkomaalivahti, joka pelasi NHL:ssa kaikkiaan 126 ottelua vuosina 1982-1994.


title: Roberto Romano

text: Romano aloitti QMJHL-junioriliigan Quebec Rempartsin joukkueessa kaudella 1979-80 vallaten heti joukkueensa ykkösmaalivahdin paikan. Romano pelasi Quebecissa kaksi täyttä kautta ja ehti aloittamaan kolmannenkin ennen kuin siirtyi saman liigan Hull Olympiquesiin. Kaikkiaan Romanolle kertyi kolmella QMJHL-kaudellaan 168 ottelua. Viimeisellä kaudellaan Hullissa hänet valittiin liigan tähdistöjoukkueen maalivahdiksi.


title: Roberto Romano

text: Juniorivuosien jälkeen Romano solmi varaamattomana vapaana agenttina sopimuksen NHL-seura Pittsburgh Penguinsin kanssa kaudelle 1982-83. Ensimmäinen kausi meni varsin pitkälti Penguinsin AHL-farmijoukkue Baltimore Skipjacksin riveissä ja Romano pääsi jäälle vain kolmessa NHL-ottelussa jotka kaikki päättyivät tappiollisesti. Romanon päästettyjen maalien keskiarvo oli järkyttävä 6.97.


title: Roberto Romano

text:
Seuraavallakin kaudella pelipaikka löytyi pääsääntöisesti AHL-liigasta, mutta tällä kertaa vastuuta Penguinsin riveissä tuli jo 18 ottelun verran. Baltimoren riveissä Romano pääsi pelaamaan myös pudotuspelejä, mutta tie nousi pystyyn AHL:n pudotuspelien toisella kierroksella.
Kaudella 1984-85 Romano pääsi Pittsburghissa kakkosvahdin asemaan ja pelasi Denis Herronin takana 31 ottelussa. 31 ottelusta Romano voitti 9 ja kauden päätteeksi maalikeskiarvo ja torjuntaprosentti olivat joukkueen parhaat.


title: Roberto Romano

text:
Kaudella 1985-86 Romano pelasi koko kauden NHL:ssa ja oli Pittsburghin maalivahdeista eniten pelaava. Pelattuja otteluita kertyi 46 ja niissä 21 voittoa. Mukaan mahtui myös kaksi nollapeliä.
Kaudella 1986-87 Romano joutui taas kakkosmaalivahdin rooliin Gilles Melochen vallatessa ykkösmaalivahdin roolin. Otteluita Penguinsin paidassa kertyi 25 joista 9 voittoa. 6. maaliskuuta Penguins treidasi Romanon Boston Bruinsiin vaihdossa maalivahti Pat Rigginiin. Bostonissa ei peliaikaa Romanolle herunut kuin yhden ottelun verran. Kausi jäi sillä erää Romanon viimeiseksi NHL:ssa.


title: Roberto Romano

text: Kaudella 1987-88 Romano pelasi 16 ottelua Bruinsin AHL-farmiseura Maine Marinersin maalin suulla ja päätti kauden jälkeen suunnata pelaamaan Eurooppaan.


title: Roberto Romano

text: Kaudelle 1988-89 Romano teki sopimuksen Italian Jääkiekkoliigaan Meranon joukkueen kanssa. Seuraavalle kaudelle pelipaikka vaihtui Meranosta HC Bolzanon joukkueen maalin suulle. Bolzanon vuoden jälkeen Romano meni pelaamaan Milano Devilsin joukkueeseen. Milanossa Romano pelasi joukkueen luotto maalivahtina seuraavan neljän kauden ajan.


title: Roberto Romano

text: Kuuden Italiassa vietetyn kauden jälkeen Romano palasi vielä takaisin Pohjois-Amerikkaan. Kaudeksi 1993-94 hän teki jälleen sopimuksen Pittsburghiin. NHL-pelejä kertyi kaudella tilastoihin vain kaksi kappaletta pääosan kaudesta kuluessa IHL-farmiseura Cleveland Lumberjacksin joukkueessa. Kauden päätteeksi Romano ilmoitti lopettavansa uransa.


title: Roberto Romano

text: Pelattuaan neljä vuotta yhtäjaksoisesti Italiassa, Romano sai kansalaisuuden ja IIHF:n sääntöjen mukaan edustusoikeuden Italian maajoukkueeseen. Romano pelasi Italian maajoukkeen ykkösmaalivahtina vuoden 1992 Jääkiekon maailmanmestaruuskilpailuissa Prahassa. Italia sijoittui yhdellä voitollaan A-lohkon viidenneksi eikä selviytynyt näin jatkopeleihin. Viides sija tiesi myös putoamiskarsintojen välttämistä. Joukkueen viidestä ottelusta Romano pelasi kolmessa.


title: Conrad Helfrich

text: Conrad Emil Lambert Helfrich (11. lokakuuta 1886 Jaava, Alankomaiden Itä-Intia – 20. syyskuuta 1962 Haag, Alankomaat) oli toisessa maailmansodassa palvellut hollantilainen amiraaliluutnantti.


title: Conrad Helfrich

text: Helfrich toimi Hollannin laivaston meriupseerina vuodesta 1907. Vuosina 1939–1942 hän oli Hollannin Itä-Intian laivaston esikuntapäällikkö. Helmikuussa 1942 hänet nimitettiin yhtyneiden hollantilaisten, brittiläisten, amerikkalaisten ja australialaisten joukkojen (ns. ABDA) laivaston komentajaksi tehtävänään suojella Hollannin Itä-Intiaa eteneviltä japanilaisilta. Kun Helfrich ei onnistunut pysäyttämään japanilaisia Thaimaanlahdella eikä Etelä-Kiinan merellä, hän määräsi helmikuun 1942 lopussa amiraali Karel Doormanin pysäyttämään heidät Jaavanmerellä samalla kun hän itse perääntyi lopun ABDA:n laivaston kanssa Australiaan. Osa liittoutuneiden komentajista arvosteli Helfrichin perääntymistä, mutta myöhemmin on katsottu, että se oli välttämätön toimenpide ABDA:n laivaston jäännösten pelastamiseksi. ABDA lakkautettiin maaliskuussa 1942, jolloin Hollannin pakolaishallitus määräsi Helfrichin vetämään hollantilaiset joukot turvaan Ceylonille. Hän toimi sieltä käsin kaikkien lounaisen Tyynenmeren alueen hollantilaisten joukkojen komentajana vuoteen 1944 asti. Vuonna 1945 hänestä tuli koko Hollannin merivoimien komentaja.


title: Conrad Helfrich

text: Helfrich edusti Hollantia Yhdistyneiden kansakuntien perustavassa kokouksessa eli San Franciscon konferenssissa huhti–toukokuussa 1945. Hän edusti maataan myös Japanin antautumisseremoniassa 2. syyskuuta samana vuonna. Hän toimi Hollannin merivoimien komentajana vuoteen 1949, jolloin jäi eläkkeelle.


title: Helsingin Kirjatyöntekijäin Yhdistys

text: Helsingin Kirjatyöntekijäin Yhdistys (lyh. HKY) on vuonna 1869 perustettu Suomen ensimmäinen ammattiyhdistys. Se on myös Suomen suurimpia ja varakkaimpia ammattiosastoja. Yhdistyksellä on nykyään jäseniä noin 3 800 (2013), mutta vielä 2000-luvun alussa jäsenmäärä oli noin 6 500. HKY:n merkittävin omaisuus on Kruununhaan Kirjatyöntekijänkadulla sijaitseva Kirjan talo, joka on vuonna 1935 valmistunut, talkootyönä rakennettu seitsenkerroksinen funkistalo.


title: Helsingin Kirjatyöntekijäin Yhdistys

text: Helsingin Kirjatyöntekijäin Yhdistys perustettiin 25. huhtikuuta 1869 nimellä Helsingin Kirjaltajien Lukuyhdistys (Typografernas Läseförening). Sen perustajina toimi joukko helsinkiläisten kirjapainojen työtekijöitä. Ensimmäiseksi puheenjohtajaksi valittiin kirjapainonomistaja ja kirjankustantaja Claes Theodor Sederholm, joka myös laati yhdistyksen säännöt. Yhdistys ei alun perin kuulunut vasemmistolaiseen työväenliikkeeseen, vaan se toimi wrightiläisyyden hengessä yhteistyössä työnantajien kanssa. HKY:n toiminta käsitti aluksi muun muassa raittiusaatetta sekä erilaisia jäsenten illanviettoja ja muita sosiaalisia tapahtumia. Juhliin osallistui tavallisten työntekijöiden sijasta lähinnä kirjapainojen omistajia sekä faktoreita ja sanomalehtimiehiä. Lukuyhdistyksen kunniajäseneksi kutsuttiin Sakari Topelius.


title: Helsingin Kirjatyöntekijäin Yhdistys

text: Yhdistys kuitenkin radikalisoitui nopeasti ja jo vuonna 1871 sen jäseninä olleet latojat menivät viisi päivää kestäneeseen lakkoon, toimitettuaan sitä ennen kuuden kirjapainon omistajille pyynnön urakkapalkkojen nostamisesta. Neuvotteluissa ei syntynyt sopua, mutta lakon jälkeen latojat saivat vaatimuksensa läpi. Helsingin latojien lakko oli Suomen ensimmäinen ammattiyhdistyksen järjestämä työtaistelu. Vuonna 1885 Lukuyhdistys muutti nimensä nykyiseen muotoon ja ryhtyi selkeämmin toimimaan perinteisen ammattiyhdistystoiminnan tavoin ajaen parannuksia jäsentensä työoloihin. Valtakunnallinen Suomen Kirjatyöntekijäin Liitto perustettiin 1894, jonka vastavoimaksi syntyi vuonna 1900 työnantajien järjestö Suomen Kirjanpainajayhdistys. HKY oli myös Suomen ensimmäinen vappua viettänyt työväenyhdistys. Se järjesti vappujuhlan vuonna 1890, eli samana vappuna, jonka sosialistisen Toinen internationaali oli julistanut ensimmäiseksi kansainväliseksi työläisten mielenosoituspäiväksi.


title: Helsingin Kirjatyöntekijäin Yhdistys

text: Vuonna 1922 HKY osti Helsingin Kruununhaasta Siltavuorenkadun varrelta vanhan kaksikerroksisen puutalon toimitalokseen ja rakennutti sen yhteyteen juhlasalin. Jäseniä yhdistyksellä oli tuolloin noin 1 400. 1930-luvulle tultaessa jäsenmäärä oli kasvanut jo kolmeentuhanteen, ja vanhan puutalon paikalle päätettiin rakentaa nykyinen Kirjan talo. Siltavuorenkadun nimi muutettiin yhdistyksen mukaan Kirjatyötekijänkaduksi vuonna 1945.


title: Naapurit (elokuva)

text: Naapurit () on vuonna 2014 ensi-iltansa saanut Nicholas Stollerin ohjaama komediaelokuva. Sen pääosissa ovat Seth Rogen, Zac Efron, Rose Byrne, Dave Franco ja Christopher Mintz-Plasse.


title: Naapurit (elokuva)

text: Elokuvan ensi-ilta oli Yhdysvalloissa 9. toukokuuta 2014 ja Suomessa se oli 27. heinäkuuta 2014.


title: Naapurit (elokuva)

text: Vuonna 2016 ensi-iltansa sai elokuvan jatko-osa Naapurit 2.


title: Tähtiin kirjoitettu virhe (elokuva)

text: Tähtiin kirjoitettu virhe () on vuonna 2014 ensi-iltansa saanut yhdysvaltalainen romanttinen draamaelokuva, jonka on ohjannut Josh Boone. Se perustuu John Greenin samannimiseen romaaniin vuodelta 2012. Se kertoo 16-vuotiaasta syöpäpotilaasta Hazelista, joka rakastuu entiseen koripalloilijaan nimeltä Augustus Waters, jolla on ollut 1,5 vuotta aiemmin luusyöpä. Elokuvan pääosissa ovat Shailene Woodley ja Ansel Elgort.


title: Tähtiin kirjoitettu virhe (elokuva)

text: Elokuva sai ensi-iltansa Yhdysvalloissa 6. kesäkuuta 2014 ja Suomessa 11. heinäkuuta 2014.


title: Helsingin latojien lakko 1872

text: Helsingin latojien lakko 1872 oli Helsingin Kirjaltajien Lukuyhdistykseen kuuluneiden latojien huhtikuussa 1872 järjestämä lakko. Se oli Suomen ensimmäinen ammattiyhdistyksen toteuttama työtaistelu.


title: Helsingin latojien lakko 1872

text: Huhtikuussa 1869 perustettu Helsingin Kirjaltajien Lukuyhdistys oli Suomen ensimmäinen ammattiosasto. Se toimi aluksi sivistyneistön kannattaman wrightilaisen työväenliikkeen oppien mukaan yhteistyössä työnantajien kanssa. Vuonna 1871 yhdistykseen kuuluneet latojat jättivät kuitenkin kuuden helsinkiläisen kirjapainon omistajalle kirjallisen pyynnön urakkapalkkansa nostamisesta. Kaupungissa toimi tuolloin seitsemän kirjapainoa. Työntekijät pyysivät, että palkkaa korotettaisiin kymmenellä pennillä 80 penniin 1000 neliön osalta, johon tulisi lisäksi 10 prosentin vuokrahyvitys.


title: Helsingin latojien lakko 1872

text: Työnantajien kanssa käydyissä neuvotteluissa ei päästy uudistetunkaan kirjelmän jälkeen yksimielisyyteen. Lopulta latojat aloittivat lakon huhtikuussa 1872, vaikka ammattiyhdistyksen puheenjohtajana toiminut kirjankustantaja Theodor Sederholm vastusti sitä. Viisi päivää kestäneen lakon vuoksi muun muassa Helsingissä julkaistut sanomalehdet jäivät ilmestymättä. Lakko päättyi, kun Simeliuksen kirjapaino suostui antamaan taitavimmille latojilleen palkankorotuksen, jonka jälkeen muut kirjapainot seurasivat perässä. Yhteensä latojat saivat noin 15% korotuksen. Oikeus kuitenkin tuomitsi lakon myöhemmin laittomaksi.


title: Kurjenkylä

text: Kurjenkylä -nimisiä paikkoja ovat:


title: Charlotta

text: Charlotta on naisen etunimi. Nimi on alkujaan diminutiivimuoto Karl- tai Kaarle-nimien naispuolisesta vastineesta Karla. Vastaavasti esiintyy Ranskassa ja Italiassa myös Charles-nimestä miespuolinen diminutiivimuoto "Charlot'. Charlotta-nimen lyhentymänä on syntynyt myös nimi Lotta.


title: Charlotta

text: Suomessa nimi Charlotta on Väestörekisterikeskuksen tietojen mukaan annettu vuoden 2009 loppuun mennessä 4920 henkilölle. Charlottan nimipäivä on suomenruotsalaisen kalenterin mukaan 12. toukokuuta, joka sekä suomen- että ruotsinkielisen kalenterin mukaan on myös Lotan nimipäivä.


title: Winslow House

text: William Herman Winslow Residence on arkkitehti Frank Lloyd Wrightin suunnittelema asuintalo River Forestissa, Yhdysvaltojen Illinoisissa. Talo rakennettiin vuonna 1893. Se oli Wrightin ensimmäinen merkittävä itsenäinen suunnittelutyö ja ensimmäinen yritys uudistaa perinteistä asuintaloa.


title: Fitzgerald

text: Fitzgerald tai FitzGerald on muun muassa seuraavien henkilöiden sukunimi:


title: Etyylinitraatti

text: Etyylinitraatti (CHNO) on etanolin ja typpihapon muodostama epäorgaaninen esteri. Yhdistettä voidaan käyttää orgaanisessa synteesissä.


title: Etyylinitraatti

text: Etyylinitraatti on huoneenlämpötilassa väritön neste. Yhdiste liukenee veteen vain vähän, mutta on runsasliukoinen orgaanisiin liuottimiin kuten etanoliin ja dietyylieetteriin. Etyylinitraatti hajoaa helposti kuumennettaessa yli kiehumispisteensä ja reaktio voi olla räjähdysmäinen.


title: Etyylinitraatti

text: Etyylinitraattia voidaan valmistaa etanolin ja typpihapon tai typpihapokkeen anhydridin eli dityppitrioksidin kanssa. Etanolin räjähdysmäisen hapetuksen estämiseksi reaktioseokseen lisätään pieni määrä ureaa. Toinen tapa syntetisoida yhdistettä on jodietaanin ja hopeanitraatin välinen reaktio.


title: Etyylinitraatti

text: Etyylinitraattia käytetään orgaanisissa synteeseissä valmistettaessa lääke- ja hajusteaineita sekä väriaineita. Yhdistettä voidaan käyttää myös seoksena metanolin kanssa rakettien polttoaineena.


title: Form (savukemerkki)

text: Form oli suomalaisen Amer-Tupakan valmistama ja markkinoima savukemerkki, jota tuotiin markkinoille 1970-luvun alussa ja lopetettiin 2000-luvun puolivälissä Philip Morrisin ostettua Amerin tupakkaliiketoiminnan tuotemerkkeineen. Viimeinen verkosta löytyvä Valviran haitta-aineluettelo, jossa Form-merkki esiintyy on vuodelta 2004.


title: Form (savukemerkki)

text: Vuosien mittaan Form-savukkeita oli saatavana monena eri versiona, jotka pyrittiin erottamaan toisistaan tunnusvärein. Näihin lukeutuivat muiden muassa pehmeät ja kovat askit, Form American Full Flavor (musta rasia), Form Menthol (vihreä rasia), Form Erittäin Kevyt (punavalkoinen rasia), Form Kevyt Ykkönen (sinivalkoinen rasia), Form Kevytmenthol (vihreävalkoinen rasia) ja Form Special (oranssi rasia).


title: Form (savukemerkki)

text: Vuonna 1978 voimaan tulleen tupakkamainonnan kiellon jälkeen Amer-Tupakka markkinoi Form-savukkeita monenlaisten Formia-merkkisten oheistuotteiden kautta, joiden logo ja väritys muistuttivat Form-savukelogoa.


title: Se toinen nainen

text: Se toinen nainen "(The Other Woman)" on vuonna 2014 ensi-iltansa saanut Nick Cassavetesin ohjaama romanttinen komediaelokuva. Se kertoo kolmesta naisesta, jotka laativat pirullisen kostosuunnitelman petolliselle poikaystävälleen. Elokuvan pääosissa ovat Cameron Diaz, Leslie Mann, Kate Upton, Nikolaj Coster-Waldau, Nicki Minaj, Taylor Kinney ja Don Johnson.


title: Se toinen nainen

text: Elokuva sai ensi-iltansa Yhdysvalloissa ja Suomessa 25. huhtikuuta 2014.


title: Varieteeteatteri Pariisissa

text: Varieteeteatteri Pariisissa on suomalaisen taiteilijan Magnus Enckellin öljyvärityö kankaalle vuodelta 1912. Kooltaan tämä työ on 100,5 cm × 66,5 cm, ja se kuuluu Ateneumin taidemuseon kokoelmiin, jonne se hankittiin vuonna 1967.


title: Varieteeteatteri Pariisissa

text: "Varieteeteatteri Pariisissa" henkii nostalgista ja estetisoitua Pariisin ikävää. Enckell kosmopoliittina liikkui siellä sujuvasti, kuten Pietarissa ja Helsingissäkin. "Varieteeteatteri Pariisissa" toistaa teatterien lämmintä keinovaloa, mutta maalauksen pastellivärit viittaavat myös impressionistisiin auringonlaskuihin. Joku näkee siinä yksinäisen katselijan näkymän.


title: Varieteeteatteri Pariisissa

text: Enckell oli paljon tekemisissä pariisilaisen impressaarin Sergei Djagilevin kanssa vuosina 1911–1912. Djagilev johti balettiesityksiä ja toi tanssitaidetta uudistavaa venäläistä balettia esiin näyttämölle (Ballets russes). Enckellin Pariisissa maalaamat teokset "Pont Royal" ja "Bal Tabarin" ovat hyvin samankaltaisia hengeltään kuin "Varieteeteatteri Pariisissa".


title: Sinkkuna suhteessa

text: Sinkkuna suhteessa "(That Awkward Moment)" on vuonna 2014 ensi-iltansa saanut Tom Gormicanin ohjaama ja käsikirjoittama komediaelokuva. Se kertoo kolmesta miehestä, jotka vannovat pysyvänsä sinkkumiehinä, mutta sitä yrittäessään heidän rakkasuelämänsä muuttuu vain monimutkaisemmaksi. Elokuvan pääosissa ovat Zac Efron, Miles Teller, Michael B. Jordan, Imogen Poots, Mackenzie Davis ja Jessica Lucas.


title: Sinkkuna suhteessa

text: Elokuva sai ensi-iltansa Yhdysvalloissa 31. tammikuuta 2014 ja Suomessa ensi-ilta oli 21. helmikuuta 2014.


title: Brittiläinen 1. panssaridivisioona

text: 1. panssaridivisioona on Yhdistyneen kuningaskunnan panssaridivisioona, joka taisteli toisessa maailmansodassa. Yhtymä perustettiin ensimmäisen kerran marraskuussa 1937 liikkuvana divisioonana () ja se lakkautettiin toisen maailmansodan päätyttyä 1945. Yhtymä muodostettiin uudelleen 1960 ja se on edelleen palveluksessa.


title: Brittiläinen 1. panssaridivisioona

text: Yhtymä perustettiin marraskuussa 1937 liikkuvana divisioonana, jolloin siihen kuuluivat 1. ja 2. kevyt panssariprikaati, 1. tankkiprikaati sekä tykistö-, pioneeri- ja viestijoukkoja. Suunniteltu vahvuus oli 620 panssariajoneuvoa, mutta niistä pääosa oli tiedusteluajoneuvoja. Raskaat panssarivaunut kuuluivat tankkiprikaatiin ja ennen cruiser-vaunujen saamista joulukuussa 1938 kalustona oli vanhentuneet keskiraskaat panssarivaunut. Yhtymän kokoonpano muuttui vuoden 1939 alussa, jolloin siihen kuului kevyt panssariprikaati, raskas panssariprikaati ja tukiryhmä.


title: Brittiläinen 1. panssaridivisioona

text: Divisioona siirrettiin Ranskaan 14. huhtikuuta 1940 toisen brittiläisen siirtoarmeijan mukana ja se evakuoitiin 16. kesäkuuta oltuaan hetken Sommen eteläpuolella. Divisioona oli 27. elokuuta 1941 saakka Britteinsaarilla, jolloin se siirrettiin Egyptiin. Saattue saapui 13. marraskuuta 1941 Aleksandriaan ja divisioona osallistui Gazalan, kumpaankin el Alameinin sekä Tunisian taisteluihin. Tunisian taisteluiden päätyttyä divisioona jäi Afrikkaan toukokuuhun 1944 saakka, jolloin se siirrettiin Italiaan.


title: Brittiläinen 1. panssaridivisioona

text: Italiassa se osallistui Gothic-linjan murtamiseen Corianossa. Yhtymä lakkautettiin 1. tammikuuta 1945 joukkojen kotiuttamisen alettua.


title: Brittiläinen 1. panssaridivisioona

text: 16. huhtikuuta 1958 nimettiin brittiläinen 7. panssaridivisioona ensin 5. panssaridivisioonaksi ja uudelleen vuonna 1960 1. divisioonaksi, jolloin sen sijoituspaikkana oli Verden an der Allen Saksassa. 1970-luvulla divisioonaan kuuluivat 7. panssariprikaati Soltaussa ja 11. panssariprikaati. Yhtymä nimettiin 1. panssaridivisioonaksi vuonna 1976. Divisioonan esikunta siirtyi 1978 Shiel Barracksiin Verdeniin. 1980-luvun alussa divisioonaan kuuluivat 7., 12. ja 22. panssariprikaati.


title: Brittiläinen 1. panssaridivisioona

text: Divisioonan esikunta lakkautettiin 1993 ja muodostettiin uusi () 4. panssaridivisioonan esikunnasta.


title: The Homesman

text: The Homesman on vuonna 2014 ensi-iltansa saanut Tommy Lee Jonesin ohjaama draamaelokuva. Se perustuu Glendon Swarthoutin samannimiseen romaaniin vuodelta 1988. Elokuvan ovat käsikirjoittaneet Kieran Fitzgerald, Tommy Lee Jones ja Wesley Oliver. Elokuvan pääosissa ovat Tommy Lee Jones, Hilary Swank, Hailee Steinfeld, William Fichtner ja Meryl Streep.


title: The Homesman

text: Elokuva sai ensi-iltansa Cannesin elokuvajuhlilla toukokuussa 2014, jossa se kilpaili elokuvajuhlien pääpalkinnosta Kultaisesta palmusta.


title: Helsingin Työväenyhdistys

text: Helsingin Työväenyhdistys (lyh. HTY) on vuonna 1883 perustettu Suomen ensimmäinen työväenyhdistys. Siihen kuuluu noin 50 jäsenjärjestöä, kuten ammattiosastoja, kuoroja, orkestereita sekä urheiluseuroja. Itse HTY:n tehtävänä on nykyään lähinnä ylläpitää Hakaniemen kaupunginosassa sijaitsevan Helsingin työväentalon eli Paasitornin toimintaa.


title: Helsingin Työväenyhdistys

text: Helsingin Työväenyhdistyksen perustaja oli huonekalutehtailija Julius von Wright, jonka mukaan myös wrightiläinen työväenliike on saanut nimensä. Wrightiläisten perustamat työväenyhdistykset olivat myöhemmästä työväenliikkestä poiketen aluksi porvarillisia, mutta 1890-luvulle tultaessa niissä saivat valtaa sosialistiset aatteet. Vuonna 1884 Helsingin Työväenyhdistys aloitti jäsenilleen anniskelutoiminnan Kaivokadun varrella sijaitsevassa ravintolassa, jota alettiin kutsumaan Juttutuvaksi. Yhdistyksen rakennuttama työväentalo valmistui Hakaniemeen 1908. Vuonna 1893 Helsingin Työväenyhdistys järjesti ensimmäisen valtakunnallisen työväenyhdistysten kokouksen.


title: Helsingin Työväenyhdistys

text: HTY:n oma urheiluseura Helsingin Jyry perustettiin vuonna 1902. Kun se lakkautettiin niin sanottujen kommunistilakien nojalla elokuussa 1930, perustettiin seuraavana vuonna uusi seura Helsingin Tarmo. Vuonna 1929 TUL valmistautuii liittokokoukseensa ja Jyry halusi varmistaa kommunistienemmistön TUL:n liittokoukseen ja erotti koko sosiaalidemokraattisen naistoimikuntansa. Sen seurauksena Sosiaalidemokraatiset urheilijat jäivät ilman seuraa ja se johti Helsingin Tarmon perustamiseen enemmän kuin Jyryn toiminnan kieltäminen. Myös Jyry aloitti toimintansa uudelleen sodan päätyttyä. Vuonna 1920 perustettu HTY:n naiskuoro tunnetaan nykyään nimellä Helsingin Työväen Naiskuoro Elegia.


title: Helsingin Työväenyhdistys

text: Vuosina 1895–1918 ilmestyi HTY:n julkaisema sanomalehti Työmies, jonka seuraaja on nykyinen Demokraatti.


title: Helsingin Työväenyhdistys

text: Helsingin Työväenyhdistyksen Naisosasto aloitti toimintansa vuonna 1898. Sen perustavan kokouksen puheenjohtajana oli myös Marttaliiton perustajana tunnettu Lucina Hagman. Naisosasto toimii nykyään yhteistyössä Vasemmistoliiton kanssa.


title: Tolmatšovan sisarukset

text: Anastasija ja Marija Tolmatšova (s. 14. tammikuuta 1997 Kursk) ovat venäläiset laulajakaksoset.


title: Tolmatšovan sisarukset

text: Sisarukset voittivat vuoden 2006 Lasten Euroviisut kappaleellaan "Vesenniy Jazz", ja julkaisivat seuraavana vuonna debyyttialbuminsa. Myöhemmin he esiintyivät muun muassa yhdessä musikaalissa sekä vuoden 2009 Euroviisujen ensimmäisen semifinaalin avajaisnumerossa.


title: Tolmatšovan sisarukset

text: Sisarukset osallistuivat vuoden 2014 Euroviisuihin kappaleella "Shine", jolla he sijoittuivat kilpailun finaalissa seitsemänneksi. Esitys sai yleisöltä osakseen buuauksia Ukrainan kriisin takia.


title: La vendetta dei gladiatori

text: La vendetta dei gladiatori (”Gladiaattorien kosto”) on vuonna 1964 valmistunut italialainen seikkailuelokuva. Tyylilajiltaan peplumia edustavan elokuvan on ohjannut Luigi Capuano. Sen pääosaa esitää yhdysvaltalainen kehonrakentaja Mickey Hargitay.


title: La vendetta dei gladiatori

text: Geiserikin johtamat barbaarit uhkaavat hyökätä Roomaan, mutta heikon keisari Valentinianus III:n sotapäällikkö Aetius onnistuu torjumaan heidät. Aetiuksen poika Fabius palaa Roomaan ja ryhtyy gladiaattoriystävineen taistelemaan keisarin petollisia neuvonantajia vastaan. Lopulta barbaarit lyövät Aetiuksen joukot ja ryöstävät Rooman, mutta Fabius pelastaa Valentinianuksen tyttären Priscillan Geiserikin pojan Wilfriedin kynsistä.


title: La vendetta dei gladiatori

text: "La vendetta dei gladiatori" on kuvattu Euroscope-laajakangastekniikalla Eastmancolor-väreissä Incir De Paolisin studiolla Roomassa. Se on tavanomainen vaatimattomasti toteutettu peplum-seikkailu, jonka juonella on hyvin vähän yhteistä historiallisten tapahtumien kanssa. Taistelukohtaukset on lainattu Lionello De Felicen "Konstantinus Suuresta" ja muista filmeistä.


title: Euroopan unionin avoimen datan portaali

text: EU:n avoimen datan portaali tarjoaa keskitetyn pääsyn EU:n toimielinten, virastojen ja muiden elinten tuottamaan laajaan datavarantoon. Portaali on EU:n avoimen datan strategian keskeinen elementti.


title: Euroopan unionin avoimen datan portaali

text: Portaali perustettiin 12.12.2011 tehdyllä komission päätöksellä 2011/833/EU. Sen beta-versio otettiin käyttöön joulukuussa 2012.


title: Euroopan unionin avoimen datan portaali

text: Portaalin teknisestä toiminnasta vastaa , kun taas EU:n avoimen datan politiikan täytäntöönpanosta vastaa Euroopan komission viestintäverkkojen, sisältöjen ja teknologian pääosasto.


title: Euroopan unionin avoimen datan portaali

text:
Portaalin kautta saatava data on vapaasti haettavissa, selattavissa, linkitettävissä, ladattavissa ja uudelleenkäytettävissä kaupallisesti tai ei-kaupallisesti. EU:n toimielinten, virastojen ja muiden elinten verkkosivujen sisältämään dataan pääsee standardien mukaisen metatietokatalogin avulla.
Semanttinen teknologia tarjoaa lisätoimintoja. Metatietokatalogissa voi tehdä hakuja vuorovaikutteisen hakutoiminnon avulla (Data-välilehti) ja SPARQL -kyselyn avulla (Linkitetty data-välilehti).


title: Euroopan unionin avoimen datan portaali

text: Tarjolla on myös EU:n eri elinten käyttämiä visualisointisovelluksia.


title: Euroopan unionin avoimen datan portaali

text: Käyttäjät voivat ehdottaa portaaliin uutta dataa, antaa palautetta olemassa olevan datan laadusta ja vaihtaa muiden käyttäjien kanssa käyttökokemuksiaan.


title: Euroopan unionin avoimen datan portaali

text: Portaali on käytettävissä 24 virallisella EU-kielellä, mutta valtaosa datasta on saatavana vain muutamilla kielillä (englanti, ranska ja saksa). Osa metatiedoista (esim. tiedontuottajien nimet ja maantieteellinen kattavuus) on portaalissa käytettävissä sanastoissa käännetty 24 kielelle.


title: Euroopan unionin avoimen datan portaali

text: Suurimpaan osaan portaalin datasta sovelletaan EUROPA-sivuston ns. oikeudellista huomautusta, ja datan kaupallinen ja ei-kaupallinen uudelleenkäyttö on ilmaista sillä ehdolla, että lähde ilmoitetaan. Vähäiseen osaan datasta sovelletaan erityisiä uudelleenkäyttöehtoja, jotka liittyvät lähinnä kolmansien osapuolten tekijänoikeuksiin.


title: Euroopan unionin avoimen datan portaali

text: Portaali sisältää laajan valikoiman dataa EU:n eri toiminta-aloilta, jotka on tunnustettu tärkeiksi myös G8 Open Data Charter -asiakirjassa. Näitä ovat esimerkiksi talous, työllisyys, tiede, ympäristö ja koulutus.


title: Euroopan unionin avoimen datan portaali

text: Tähän saakka dataa on asettanut saataville noin 40 EU:n toimielintä, virastoa tai muuta elintä (esim. Eurostat, Euroopan ympäristökeskus , Yhteinen tutkimuskeskus, Euroopan komission eri pääosastot ja EU:n virastot). Yhteensä datajoukkoja on saatavilla yli 6 500.


title: Euroopan unionin avoimen datan portaali

text: Portaali on myös kätevä keino tutustua monenlaisiin EU-datan visualisointisovelluksiin. Sovellukset toimivat paitsi tiedonlähteinä myös esimerkkeinä siitä, miten dataa voidaan jalostaa eri käyttöön.


title: Euroopan unionin avoimen datan portaali

text: Portaali perustuu avoimen lähdekoodin ratkaisuihin, kuten Drupal-sisällönhallintajärjestelmään ja Open Knowledge Foundationin kehittämään CKAN-datakatalogiohjelmaan. Siinä käytetään Virtuosoa RDF-tietokantana ja siihen sisältyy SPARQL-päätepiste.


title: Euroopan unionin avoimen datan portaali

text: Portaalin metatietokatalogi perustuu kansainvälisiin standardeihin, kuten Dublin Coreen, DCAT-sanastoon ja ADMS-skeemaan.


title: The Common Linnets

text: The Common Linnets () on alankomaalainen yhtye, jonka muodostivat alun perin country-laulajat Ilse DeLange ja Waylon. Yhtyeen oli tarkoitus esiintyä vain yhdessä konsertissa ja Eurovision laulukilpailussa 2014. DeLange ja Waylon olivat tunteneet toisensa jo vuosia ennen yhtyeen muodostamista.


title: The Common Linnets

text: Waylon ilmoitti toukokuun 2014 lopussa, että hän jättää yhtyeen. Sen tarkoitus oli alusta alkaen olla projekti, jossa DeLange pääsee tekemään country-musiikkia yhdessä eri artistien kanssa. Waylonin korvasi yhdysvaltalainen country-laulaja Jake Etheridge.


title: The Common Linnets

text: Alkuperäisjäsenet DeLange ja Waylon ovat molemmat kotoisin Alankomaiden itäosista. Näiltä alueilta kotoisin olevista ihmisistä käytetään hollanninkielistä nimitystä "heikneuter", joka viittaa "kneu"-nimiseen lintuun eli hemppoon. Yhtyeen nimi tulee lajin englanninkielisestä nimestä "common linnet". Nimen keksi hollantilainen suunnittelija Rens Dekker, joka on suunnitellut myös yhtyeen logon sekä Calm After the Storm -singlen ja yhtyeen esikoisalbumin kansikuvat.25. marraskuuta 2013 Alankomaiden Eurovision laulukilpailuista vastaavat televisioyhtiöt AVRO ja TROS tiedottivat lehdistötilaisuudessa, että The Common Linnets edustaa Alankomaita Eurovision laulukilpailussa 2014. DeLange ja Waylon esittivät viisukappaleensa "Calm After the Storm" ensimmäisen kerran "De Werelt Draait Door" -televisio-ohjelmassa 12. maaliskuuta 2014 ja julkaisivat kappaleen lopullisen version seuraavana päivänä. Heidän debyyttialbuminsa "The Common Linnets" julkaistiin 9. toukokuuta 2014 ja päivää myöhemmin yhtye sijoittui toiseksi Eurovision laulukilpailussa 2014.


title: The Common Linnets

text: Euroviisujen jälkeen yhtye lähti kiertueelle Alankomaissa sekä joissakin muissa Euroopan maissa. Waylonin poissaolo sai liikkeelle huhuja, joiden mukaan Waylon olisi jättänyt yhtyeen tai hänet olisi korvattu jollakin toisella artistilla. Waylon kirjoitti kuitenkin viralliselle Facebook-sivulleen viestin, jossa hän kertoi, että "yhtyeen molemmat jäsenet eivät osanneet ennustaa yhtyeen menestystä", ja että hänen aikansa menee hänen syyskuussa 2014 julkaistavan albuminsa valmisteluun. Myöhemmin Waylon kuitenkin ilmoitti lähtevänsä yhtyeestä, ja hänet korvasi Jake Etheridge.


title: The Common Linnets

text: Yhtyeen toinen albumi "II" julkaistiin 25. syyskuuta 2015.


title: Vengetindene

text: Venjetindan tai Vengetindene on Skandeihin kuuluva vuorimassiivi Rauman kunnassa, Møren ja Romsdalin lääniissä, Norjassa. Sen päähuiput ovat Store Venjetinden, Lille Venjetinden ja Søndre Venjetinden, joista korkein on 1 852 metriä merenpinnantasoa ylemmäksi kohoava Store Venjetinden. Massiivin länsi−luode -puolella sijaitsee Venjesdalen-laakso, itäpuolella puolestaan Kvanndalen-laakso.


title: Bernard de Montfaucon

text: Bernard de Montfaucon (14. tammikuuta 1655 – 21. joulukuuta 1741) oli benediktiinimunkki ja yksi Saint Maurin luostariyhteisön tieteentekijöistä. Hän oli eräs tieteellisen arkeologian perustajista, hän käytti hyväkseen menneisyyden monumentteja ja muita jäänteistä, ei ainoastaan tekstejä. Erityisesti häntä pidetään kreikkalaisen paleografian perustajana.


title: Bernard de Montfaucon

text: Bertrand de Montfaucon syntyi Soulatgén linnassa, joka sijaitsee pienessä kylässä etelään Corbièrestä ja Auden departimentissa. Hän vietti varhaisimmat elinvuotensa Roquetailladen linnassa, joka oli hänen perheensä vakituinen asuinpaikka. Hänet lähetettiin myöhemmin Limouxiin seitsemän vuoden ikäisenä ja siellä katoliseen kouluun.


title: Bernard de Montfaucon

text: Nuoruudessaan hän tutustui muun muassa Plutarkhokseen ja muihin isänsä kirjastosta löytyneisiin teoksiin, jotka saivat hänet valitsemaan sotilasuran. Vuonna 1672, kun hän oli 17-vuotias, hänet hyväksyttiin Perpignanin kadettikouluun, jonka palvelukseen hän astui seuraavan vuoden lopulla. Saman vuoden 1672 lopulla hän menetti isänsä ja joutui jäämään kotilinnassa seuraavan vuoden ajaksi. Hänen sotilasyksiköksi tuli Languedocin rykmentti, jonka komentajana toimi sukulaismies Hautpoulin markiisi. Hän lähti Saksaan juuri 18 vuotta täytettyään krenatöörien kapteenina. Hän otti osaa kahteen kamppailuun Ranskan marsalkka Henri Turennen alaisuudessa. Lisäksi hän osallistui Marienthalin taisteluun ja sairastui Savernessa Alsacessa.


title: Bernard de Montfaucon

text: Vaikeaa kulkutautia sairastaessaan Bernard teki lupauksen Notre-Dame de Marceillen kirkossa, joka on lähellä Limoux’n kaupunkia, lahjoittaa kirkolle sadan livren summan ja ryhtyä benediktiinimunkiksi, jos hän pääsisi palaamaan kotiinsa. Ja niin hänelle tapahtuikin.


title: Bernard de Montfaucon

text: Isän kuoleman jälkeen Bernardin äiti oli hänen uskollinen tukijansa ja antoi hänen nauttia yksinäisyydestä. Hän osoitti täten haluavansa luopua maallisesta ja vuonna 1675 hän päätti ottaa ylleen benediktiinikaavun ja asettui Toulouseen La Daruden luostariin. Siellä hän paneutui opiskelemaan kreikkaa, hepreaa, khaldeaa, syyriaa ja koptia. Hän antoi luostarilupauksen seuraavana vuonna.


title: Bernard de Montfaucon

text: Luostarilupauksen jälkeen hän opetti Sorèzessa ja kahden vuoden päästä de Lagrassen luostarilla, johon hän jäi kahdeksan vuoden ajaksi.


title: Trolltindene

text: Trolltindene (myös Trolltindan tai Trolltindane) on Skandeihin kuuluva vuorimassiivi Rauman kunnassa, Møren ja Romsdalin lääniissä, Norjassa. Sen korkeimmat huiput ovat 1 797-metrinen Breitind ja 1 788 metriä merenpinnantasoa ylemmäksi kohoava Store Trolltind. Vuoriston itäpuolella sijaitsee Romsdalen-laakso ja länsipuolella Isterdalen. Trolltindenen vuoristo on erityisen kuuluisa itäpuolella olevasta Trollveggen-vuorenseinämästään, joka lukeutuu maailman korkeimpiin pystysuoriin seinämiin.


title: Kyrön rautatieasema

text: Kyrön rautatieasema (lyh. Kö) on entinen rautatieliikennepaikka Pöytyän kunnassa.


title: Kyrön rautatieasema

text: Kyrön asema oli yksi Turku–Toijala-radan alkuperäisistä liikennepaikoista ja IV luokan rautatieasema Urjalan, Humppilan ja Liedon asemien ohella. Liikennepaikka avattiin 1876 lähelle Karinaisten kirkonkylää. Asemarakennus rakennettiin ilmeisesti Knut Nylanderin piirustusten mukaan vuonna 1876 ja se vuorattiin ja maalattiin kolme vuotta myöhemmin. Rakennusta on jossakin vaiheessa laajennettu, mutta sen alkuperäinen ulkoasu on säilynyt hyvin. Junaliikenteen alkaessa Karinaisten suurin asutuskeskittymä oli kirkonkylä, mutta pian asemanseudulle alkoi syntyä teollisuutta ja asutusta. 1960-luvulla Kyrössä asui jo 1000 asukasta ja taajama ulottui naapurikunnan Pöytyän puolelle. Naapurinsa Auran tapaan henkilöliikenteen pysähdykset Kyrössä lopetettiin 1991, mutta asema toimii edelleen kohtauspaikkana ja sahan kuormauspaikkana. Asemarakennus, tavarasuoja ja joukko alueen muita rakennuksia siirtyi Senaatti-kiinteistöille ja edelleen myyntiin vuonna 2007.


title: Kyrön rautatieasema

text: Kyrön asema-alue sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin. Karinaisten kunta liitettiin Pöytyän kuntaan vuoden 2005 alussa.


title: Risto Heikkilä

text: Risto Kyösti Heikkilä (s. 2. helmikuuta 1943, Vihti) on suomalainen toimittaja ja entinen Yleisradion ajankohtaistoimituksen päällikkö. Hän oli Ajankohtaisen kakkosen toimitussihteeri ohjelman perustamisesta (1969) vuoteen 1987 asti. Muita Heikkilän tv-töitä ovat olleet muun muassa Suomalaisia tähtihetkiä -ohjelmasarja ja presidentti Urho Kekkosen haastatteluista ja arkistomateriaalista koostettu kolmeosainen Muutoksen vuosikymmenet -dokumenttisarja (1975).


title: Risto Heikkilä

text: Heikkilä on saanut Tiedonjulkistamisen valtionpalkinnon kaksi kertaa Ajankohtaisen kakkosen toimituksen jäsenenä (1972 ja 1990).


title: Breitinden

text: Breitinden tai Breidtinden voi tarkoittaa:


title: Kylmäkosken rautatieasema

text: Kylmäkosken rautatieasema (lyh. Kyl) on lakkautettu rautatieliikennepaikka Turku–Toijala-radalla entisen Kylmäkosken kunnan, nykyisen Akaan kaupungin alueella.


title: Kylmäkosken rautatieasema

text: Kylmäkosken asema avattiin vuoden 1910 tienoilla syrjäiselle paikalle pitäjän takamaille seitsemän kilometrin päähän kirkolta. Ainoa tieyhteys asemalle oli kirkonkylästä tullut paikallistie. Vuonna 1915 perustettiin ensimmäiset teollisuuslaitokset, jonka jälkeen asemanseutu alkoi kehittyä. Vielä 1960-luvulla asemanseutu oli kunnan suurin taajama, mutta 1970-luvulla asukasluku laski kuudestasadasta kahteensataan ja teollisuuskin siirtyi kirkonkylään, jonka kautta kulki uusi valtatie 9. Kylmäkosken asema muutettiin miehittämättömäksi liikennepaikaksi vuonna 1969, tavaraliikenne lopetettiin vuonna 1976 ja henkilöliikenne vuonna 1985. Ratapiha purettiin 1980-luvun alussa ja liikennepaikka lakkautettiin vuonna 1986. Asemarakennus on yksityisomistuksessa.


title: Trolltindan (täsmennyssivu)

text: Trolltindan voi tarkoittaa:


title: Venjesdalsvatnet

text: Venjesdalsvatnet on Länsi-Norjassa, Rauman kunnassa, Vengedalen-laaksossa sijaitseva ylänköjärvi. Järven vesi laskee Venjeåa-jokea pitkin alempana sijaitsevaan suurempaan Glutra-uomaan ja edelleen Isfjorden-vuonoon.


title: Eurajoen rautatieasema

text: Eurajoen rautatieasema (lyhenne Ej) on rautatieliikennepaikka Rauman radan varrella. Se sijaitsee Sydänmaan kylässä Eurajoella, ja on kauempana Eurajoen kirkonkylästä kuin Vuojoen rautatieasema.


title: Eurajoen rautatieasema

text: Eurajoen asema sijoitettiin rautatien ja Eurajoen kirkolta Euraan ja Kiukaisiin johtavan maantien risteykseen. Asemarakennus tehtiin Rauman radan asemien tyyppipiirustusten mukaan. Taaja-asutusta ei aseman seudulle syntynyt. Eurajoen laiturivaihde muutettiin miehittämättömäksi seisakevaihteeksi vuonna 1964 ja henkilöliikenne loppui koko radalta 1988. Sivuraiteet ja vaihteet suljettiin vuonna 1997 ja myös asemarakennus on purettu.


title: Vuojoen rautatieasema

text: Vuojoen rautatieasema (lyhenne Vjo) on entinen rautatieliikennepaikka Rauman radan varrella Eurajoella.


title: Vuojoen rautatieasema

text: Vuojoen asema kuului Rauman radan alkuperäisiin liikennepaikkoihin. Se avattiin parin kilometrin päähän Eurajoen kirkolta, sillä Eurajoen asema sijaitsi kauempana kirkolta. Asema sijaitsi rautatien ja Eurajoen ja Lapin välisen maantien risteyksessä. Vuonna 1898 valmistunut asemarakennus tehtiin Rauman radan asemien tyyppipiirustusten mukaan ja sitä laajennettiin myöhemmin.


title: Vuojoen rautatieasema

text: Vuojoen asemalle toi merkitystä se, että se palveli myös Lapin ja Hinnerjoen asukkaita. Asemanseutu oli kuitenkin vain metsää. Vuojoen asema muutettiin miehittämättömäksi vuonna 1969. Koko radan henkilöliikenne loppui 1988, ja asemarakennus ja tavaramakasiini purettiin 1990-luvulla. Koko liikennepaikka lakkautettiin vuonna 1999, jolloin otettiin käyttöön Vuojoki-niminen junakohtauspaikka lähes kaksi kilometriä vanhalta asemalta Raumalle päin.


title: Vesangan rautatieasema

text: Vesangan rautatieasema (lyhenne Vn) on liikennepaikka Haapamäki-Jyväskylä-radalla Vesangan kylässä. Asemalla ei ole henkilöliikennettä.


title: Vesangan rautatieasema

text: Vesangan rautatieasema avattiin 1897 samannimiseen kyläkeskukseen Vesankajärven rannalle. Kun 1920-luvulla rataa uudistettiin, asema siirtyi hieman pohjoisemmaksi ja paikalle rakennettiin Thure Hellströmin suunnittelema uusi asemarakennus. Samalla tavarasuoja siirrettiin vanhalta asemalta uudelle. Vanha asemarakennus on edelleen vanhalla paikallaan lähellä nykyistä valtatietä.


title: Vesangan rautatieasema

text: Vesanka muutettiin miehittämättömäksi liikennepaikaksi vuonna 1980 ja matkustajajunien pysähdykset loppuivat Vesangassa 1984. Vuonna 2005 liikennepaikka avattiin uudestaan, ilman henkilöliikennettä välisuojastuspisteeksi. Vesangan kylä on kehittynyt yli 300 asukkaan taajamaksi lähinnä hyvien maantieyhteyksien ansiosta.


title: Corey Tropp

text: Corey Tropp (s. 25. heinäkuuta 1989 Grosse Pointe Woods, Michigan) on yhdysvaltalainen ammattilaisjääkiekkoilija, joka pelaa tällä hetkellä NHL-joukkue Anaheim Ducksissa. Buffalo Sabres varasi Troppin vuoden varaustilaisuuden kolmannella kierroksella, numerolla 89.


title: Corey Tropp

text: Tropp pelasi Michiganin yliopiston jääkiekkojoukkueessa kolmen kauden ajan, vuosina 2007–2010.


title: Corey Tropp

text: Tropp teki NHL-debyyttinsä 4. marraskuuta 2011 Sabresin ottelussa Calgary Flamesia vastaan. Ensimmäisen maalin NHL:ssä hän teki 8. marraskuuta 2011 Winnipeg Jetsiä vastaan.


title: Corey Tropp

text: Tropp loukkaantui tapellessaan 22. syyskuuta 2013 harjoituskauden ottelussa Toronto Maple Leafsia vastaan. Hän sai lievän aivotärähdyksen, ja hänen leukansa murtui. 27. marraskuuta Sabres siirsi Troppin "waivers" -listalle, josta Blue Jackets otti Troppin 28. marraskuuta.


title: Corey Tropp

text: Tropp solmi kahden vuoden jatkosopimuksen Blue Jacketsin kanssa 7. heinäkuuta 2014.


title: Corey Tropp

text: Tropp liikkui Chicago Blackhawksiin kesällä 2015, jossa Blue Jackets sai hyökkääjä Alex Broadhurstin, puolustaja Stephen Johnsin sekä kaupan "isoimman" pelaajan  Brandon Saadin. Chicago puolestaan sai Troppin lisäksi Jeremy Morinin.


title: Marcus Vinnerborg

text: Karl Johan Marcus Vinnerborg (s. 8. elokuuta 1972 Ljungby) on ruotsalainen jääkiekkotuomari. Nykyisin hän tuomitsee Ruotsin pääsarjatasolla SHL:ssä.


title: Marcus Vinnerborg

text: Vinnerborg on tuominnut aikuisten MM-kisoissa, U20-, ja U18-MM-kisoissa, sekä olympialaisissa. Hän on ensimmäinen eurooppalainen NHL-tuomari, ja vihelsi Pohjois-Amerikassa kahden kauden aikana yhteensä 40 ottelua.


title: Marcus Vinnerborg

text: Vinnerborg pelasi peliurallaan IF Troja/Ljungbyn junioreissa.


title: Liar Liar (Cris Cabin kappale)

text: Liar Liar on Island Def Jamin julkaisema, yhdysvaltalaisen laulaja-lauluntekijä Cris Cabin ensimmäinen kansainvälisesti listasijoituksia saavuttanut single. Kappaleen sanoittivat Dallas Austin, Pharrell Williams, sekä Christian Cabrerizo ja tuotti Austin, sekä Williams. Pharrell vierailee kappaleella ja sen musiikkivideolla, mutta häntä ei ole kirjattu vierailevaksi artistiksi.


title: Keski-Suomen liitto

text: Keski-Suomen liitto on yksi Suomen maakunnan liitoista. Sen ydintehtäviä ovat maakunnan yhteisen kehittämistahdon muodostaminen, maakunnan strateginen kehittäminen, kuntien ja maakunnan edunvalvonta sekä maakuntauudistuksen koordinoiminen Keski-Suomessa. Pitkän tähtäimen kehitystyötä ohjaa Keski-Suomi 2040 -strategia.


title: Keski-Suomen liitto

text: Maakunnan liiton lakisääteisiä tehtäviä ovat aluekehittäminen ja alueiden käytön suunnittelu. Liitto vastaa maakuntakaavoituksesta ja johtaa kansallista ja EU:n hankerahastoihin liittyvää kehittämistyötä maakunnassa. Liitto myös hoitaa maakunnan kansainvälisiä suhteita.


title: Keski-Suomen liitto

text: Keski-Suomen maakuntajohtajana toimii Tapani Mattila. Keski-Suomen liiton toimistossa työskentelee noin 30 henkilöä. Liitto on Keski-Suomen kuntien muodostama kuntayhtymä, jossa ylintä valtaa käyttää maakuntavaltuusto. Maakuntavaltuuston puheenjohtaja on Mauri Pekkarinen. Käytännön työtä johtaa maakuntahallitus, jossa puheenjohtajana toimii Rolf Nyholm. Maakunnan yhteistyöryhmä MYR  linjaa maakunnan kehittämistä ja EU-tukien jakoa Keski-Suomessa. Keski-Suomen liiton toimisto on Jyväskylässä osoitteessa Cygnaeuksenkatu 1.


title: Elwing

text: Elwing, joka tunnetaan myös nimellä Elwing valkoinen, on kuvitteellinen henkilö J. R. R. Tolkienin romaanissa "Taru sormusten herrasta". Tarinassa Elwing oli Diorin ja hänen vaimonsa Nimlothin tytär. Hän oli Elurédin ja Elurínin nuorempi sisar. Hänestä tuli Eärendilin vaimo ja Elrondin ja Elrosin äiti.


title: Elwing

text: Elwing , samoin kuin hänen veljensä syntyivät Lanthir Lamathilla ja asui siellä kunnes hänen isänsä meni Doriathiin ja otti hänen perintönsä siellä kuninkaana.


title: Elwing

text: Kun Fëanorin jälkeläiset hyökkäsivät Doriathin, kaikki hänen lähiomaisensa kuolivat tai katosivat, mutta he ottivat Elwingin sekä Silmarilin.


title: Elwing

text: Elwing tapasi Eärendilin ja he menivät myöhemmin naimisiin. Elwing synnytti hänelle kaksospojat, Elrondin ja Elrosin. Elrond meni itse naimisiin myöhemmin Celebrianin kanssa. Celebrian oli Lóthlorienin Celebornin ja Galadriel tytär. Tämä avioliitto tuotti kolme lasta, Elladan, Elrohir sekä heidän ainut tyttärensä Arwen Undomiel, kansansa Iltatähti ja Aragorn II Elessarin vaimo. Nämä lapset olivat siis Elwingin ja Galadrielin lapsenlapset. Elwingin oli pakko luopua lapsistaan, kun Fëanorin jälkeläiset tulivat hakemaan Silmarilia. Mieluummin Elwing hyppäsi mereen kuin antoi Silmarilin. Hän muuttui suureksi, valkoiseksi linnuksi ja lensi jatkuvasti kunnes löysi laivan jossa hänen miehensä oli.


title: Elwing

text: Sitten hän ja Eärendil purjehtivat kohti Valinoria, Kuolemattomia Maita, että he voisivat anoa armoa niiden puolesta jotka kärsivät Morgothin pahuudesta.


title: James Gunn

text: James Gunn voi tarkoittaa seuraavia henkilöitä:


title: Freestyler

text: Freestyler on suomalaisen hip hop -yhtye Bomfunk MC’s:n kappale. Se julkaistiin Suomessa lokakuussa 1999 yhtyeen kolmantena singlenä heidän "In Stereo" -studioalbumiltaan. Kappaleen kansainvälinen julkaisu tapahtui helmikuussa 2000 ja oli maailmanlaajuinen menestys saavuttaen listojen kärkisijoituksia Ruotsissa, Saksassa, Australiassa, Norjassa, Uudessa-Seelannissa, Itävallassa, Sveitsissä, Turkissa, Belgiassa, Alankomaissa ja Italiassa. Kappale sijoittui myös toiselle sijalle Tanskassa ja Isossa-Britanniassa.


title: Freestyler

text: Kappaleen musiikkivideo kuvattiin Hakaniemen metroasemalla Helsingissä ja siinä esiintyy Bomfunk MC’s:n jäsenten lisäksi malli Laila Snellmanin tuolloin 15-vuotias poika Marlo Snellman.


title: Freestyler

text: CD maxi – Europe (2000)


title: My Słowianie – We Are Slavic

text: My Słowianie on Donatanin ja Cleon single, joka julkaistiin 4. marraskuuta 2013. Se oli Puolan edustuskappale Eurovision laulukilpailussa 2014. Se sijoittui sijalle 14.


title: My Słowianie – We Are Slavic

text: Kappaleessa lauletaan slaavitytöistä. Donatan ei esiintynyt varsinaisessa esityksessä.


title: James Gunn (tähtitieteilijä)

text: James Edward Gunn (s. 21. lokakuuta 1938) on yhdysvaltalainen tähtitieteilijä, joka toimii alansa professorina Princetonin yliopistossa. Caltechissa vuonna 1966 tohtoriksi väitellyt Gunn on tehnyt sekä merkittävää teoreettista tutkimusta että panostanut tähtitieteellisten havaintovälineiden kehittämiseen. Hänelle on myönnetty muun muassa Royal Astronomical Societyn kultamitali (1994), Crafoord-palkinto (2005) ja National Medal of Science (2009).


title: Pekka Holopainen (toimittaja)

text: Pekka Kustaa Holopainen (2. joulukuuta 1935 Jalasjärvi – 23. syyskuuta 2015 Espoo) oli suomalainen toimittaja, joka työskenteli 1960-luvulla "Apu"-lehdessä ja Tesvisiossa ja sen jälkeen Yleisradion ajankohtaisohjelmissa. Holopainen toimitti muun muassa Yleisradion aamulähetyksiä televisiossa ja "Itse asiassa kuultuna" -haastatteluohjelmia. Toimittajauransa jälkeen hän oli SDP:n edustajana Espoon kaupunginvaltuustossa.


title: Pekka Holopainen (toimittaja)

text: Holopainen sai Elokuvataiteen valtionpalkinnon vuonna 1981 dokumentista "Pato", joka käsitteli voimalaitosrakentamisen vaikutusta Kemijoen lohikantaan.


title: Addicted to You (Aviciin kappale)

text: Addicted to You on ruotsalaistuottaja Aviciin kappale. Kappaleen ovat sanoittaneet Avicii, Ash Pournouri, Mac Davis, sekä Josh Krajcik ja se julkaistiin Aviciin True-debyyttialbumilta. Yhdysvaltalainen folk rock laulaja-lauluntekijä Audra Mae esittää kappaleella kreditoimattomat sanoitukset. Julkaistuna "True"-albumin neljäntenä singlenä "Addicted to You" julkaistiin Australian radioasemilla 27. marraskuuta 2013; Myöhemmin Avicii ilmoitti että "Addicted to You" tulee saamaan täyden singlejulkaisun Isossa-Britanniassa 7. huhtikuuta 2014.


title: Addicted to You (Aviciin kappale)

text: Digital download — remixDigital download — remixes


title: Missä junat kääntyvät

text: Missä junat kääntyvät on Pasi Ilmari Jääskeläisen vuonna 2000 ilmestynyt novellikokoelma. Atena julkaisi kokoelmasta uudistetun laitoksen "Taivaalta pudonnut eläintarha" vuonna 2008. Esikoiskokoelma ilmestyi Pasi Jääskeläisen nimellä, uudemmat teokset kirjailijanimellä Pasi Ilmari Jääskeläinen.


title: Lumikko ja yhdeksän muuta

text: Lumikko ja yhdeksän muuta on Pasi Ilmari Jääskeläisen vuonna 2006 ilmestynyt esikoisromaani. Teoksen kustansi Atena. Kirja ilmestyi englanniksi vuonna 2013 nimellä "The Rabbit Back Literature Society" lontoolaisen Pushkin Pressin kustantamana.


title: Lumikko ja yhdeksän muuta

text: Romaani sai vuonna 2006 Kuvastaja-palkinnon.


title: Harjukaupungin salakäytävät

text: Harjukaupungin salakäytävät on Pasi Ilmari Jääskeläisen vuonna 2010 ilmestynyt toinen romaani. Kirjan julkaisi Atena.


title: Larkin Administration Building

text: Larkin Administration Building oli arkkitehti Frank Lloyd Wrightin suunnittelema toimistorakennus Buffalossa, Yhdysvaltojen New Yorkin osavaltiossa. Talo rakennettiin vuonna 1904 ja purettiin 1950. Siinä toimi Larkinin postimyyntiyritys. Se oli ensimmäinen Wrightin suunnittelema julkinen rakennus.


title: Elokuvavuosi 1919

text: Tässä artikkelissa käsitellään vuoden 1919 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 1918

text: Tässä artikkelissa käsitellään vuoden 1918 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 1917

text: Tässä artikkelissa käsitellään vuoden 1917 aikana julkaistuja elokuvia ja elokuvamaailman merkittäviä tapahtumia.


title: Geoff Waugh

text: Geoffrey Waugh (s. 25. elokuuta 1983 Winnipeg, Manitoba, Kanada) on kroatialais-kanadalainen entinen jääkiekkopuolustaja. Hän aloitti ammattilaisuransa AHL:ssä, jossa Waugh pelasi viisi kautta. Tämän jälkeen Waugh pelasi kolmena kautena Itävallan Erste Bank Eishockey Ligassa, yhtenä kautena KHL:ssä sekä kaksi viimeistä kauttaan Iso-Britannian EIHL:ssä. Dallas Stars varasi hänet kolmannella kierroksella 78. pelaajana vuonna , mutta Waugh ei kuitenkaan koskaan pelannut NHL:ssä. Hän hankki Medveščak Zagrebissa pelatessaan Kroatian kansalaisuuden ja Waugh edusti Kroatian maajoukkuetta kaksissa IB-divisioonan MM-kilpailuissa. Isokokoinen Waugh laukoi oikealta ja hän ajoittain myös tappeli.


title: Geoff Waugh

text: Waugh pelasi SJHL-juniorisarjaa Kindersley Klippersin joukkueessa, josta Dallas Stars varasi hänet kolmannella kierroksella 78. pelaajana . Waugh kävi tämän jälkeen Northern Michigan Universitya vuodet 2002–2006. Hän kuului kolmella jälkimmäisellä kaudellaan joukkueensa kapteenistoon.


title: Geoff Waugh

text: Kaudeksi 2006–2007 Waugh teki AHL-sopimuksen Springfield Falconsin kanssa, mutta suurimman osan kaudestaan hän pelasi kuitenkin ECHL-joukkue Johnstown Chiefsissa. Waugh osallistui syksyllä 2007 NHL-joukkue Ottawa Senatorsin harjoitusleirille, mutta hän pelasi kauden 2007–2008 AHL-sopimuksella farmijoukkue Binghamton Senatorsissa, jossa Waughin uran ensimmäinen kokonainen AHL-kausi toi 71 runkosarjaottelussa tehot 3+3=6. Jäähyminuutteja kertyi 139. Elokuussa 2008 hän teki vuoden mittaisen ja kaksisuuntaisen NHL-sopimuksen Ottawa Senatorsin kanssa. Kausi 2008–2009 eteni kuitenkin lähinnä AHL:ssä, eikä Waugh pelannut otteluakaan NHL:ssä. Hänen AHL-seuransa vaihtui kesken kauden Binghamtonista Portland Piratesiin. Kaudeksi 2009–2010 Waugh siirtyi AHL-joukkue Manitoba Mooseen. Kesken kauden 2010–2011, lokakuussa 2010 hän siirtyi sarjatasoa alemmas ECHL-joukkue Victoria Salmon Kingsiin.


title: Geoff Waugh

text: Waugh jatkoi kaudella 2011–2012 uraansa Euroopassa ja Itävallan Erste Bank Eishockey Ligassa pelanneessa kroatialaisjoukkue Medveščak Zagrebissa. Hän keräsi runkosarjassa yhdeksän tehopistettä ja 122 jäähyminuuttia, joilla Waugh sijoittui liigan jäähypörssissä kuudenneksi. Kaudella 2012–2013 hän nousi Medveščakin varakapteeniksi ja sijoittui 100 minuutillaan EBEL:n jäähypörssissä kuudenneksi. Kaudeksi 2013–2014 joukkue siirtyi KHL:ään, jonne myös Waugh teki Medveščakin kanssa vuoden mittaisen jatkosopimuksen heinäkuussa 2013. Pelejä KHL:ssä hänelle kertyi kauden aikana lopulta vain neljä. Waugh vahvisti kevätkaudella Medveščakin kakkosjoukkuetta Kroatian pääsarjan pudotuspeleissä. Hän voitti Kroatian-mestaruuden vuosina 2012 ja 2014.


title: Geoff Waugh

text: Kaudeksi 2014–2015 Waugh siirtyi vuoden mittaisella sopimuksella EBEL-joukkue Villacher SV:hen. Kaudeksi 2015–2016 hän siirtyi vuoden mittaisella sopimuksella Iso-Britannian EIHL-liigan Nottingham Panthersiin. Hän oli seitsemällä osumallaan joukkueen eniten maaleja tehnyt puolustaja. Waugh voitti sekä Challenge Cupin että EIHL:n mestaruuden.


title: Geoff Waugh

text: Kaudella 2016–2017 hän nousi Panthersin varakapteeniksi. Waugh voitti kauden aikana Continental Cupin. Kesäkuussa 2017 hän ilmoitti lopettaneensa pelaajauransa sekä kertoi viimeistelevänsä opintonsa Loughborough Universityssa ja keskittyvänsä jääkiekon ulkopuoliseen elämään.


title: Geoff Waugh

text: Waugh edusti Kroatiaa IB-divisioonan MM-kilpailuissa vuosina 2014 ja 2015, joista ensimmäinen turnaus päättyi hopeaan.


title: Elokuvavuosi 1916

text: Tässä artikkelissa käsitellään vuoden 1916 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 1915

text: Tässä artikkelissa käsitellään vuoden 1915 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 1914

text: Tässä artikkelissa käsitellään vuoden 1914 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 1913

text: Tässä artikkelissa käsitellään vuoden 1913 aikana julkaistuja elokuvia ja elokuvamaailman merkittäviä tapahtumia.


title: Gaetano Orlando

text: Gaetano "Gates" Orlando (s. 13. marraskuuta 1962 LaSalle, Quebec, Kanada on kanadalais-italialainen entinen jääkiekkoilija ja jääkiekkovalmentaja. Hän oli pelipaikaltaan sentteri ja kätisyydeltään right, eli pelasi oikealta puolelta. Orlando on Buffalo Sabresin kahdeksannen kierroksen varaus vuodelta 1981.


title: Gaetano Orlando

text:
Orlando aloitti Quebecin provinssin QMJHL-juniorisarjassa kaudella 1979-80. Hän edusti tuolloin Montreal Juniors-seuraa. Junioriura Kanadassa jäi kuitenkin vain vuoden mittaiseksi kun hän siirtyi seuraavalle kaudelle rajan eteläpuolle pelaamaan Yhdysvaltain yliopistomestaruus sarjaa itärannikon ECAC konferenssin Providence Collegeen. Yliopistoura kesti neljä kautta, jotka kaikki hän pelasi Providencen joukkueessa yli yhden pisteen ottelukeskiarvolla.
Kauden 1983-84 päätteeksi hän pääsi kokeilemaan hänet varanneen Buffalo Sabresin farmijoukkue Rochester Americansin riveihin runkosarjan viimeisiin 11 otteluun ja sen päälle pudotuspeleihin. AHL-debyyttikaudella hän ehti tehdä kahdeksan maalia ja antaa seitsemän maaliin johtanutta syöttöä.
Kauden 1984-85 Orlando aloitti AHL:ssa mutta pääsi pelaamaan loppukaudesta 11 ottelua NHL:ssa tehden niissä tehot 3+6. Orlando pelasi myös 5 pudotuspeliottelussa saaden niissä neljä syöttöpistettä.
Kauden 1985-86 Orlando pelasi lähes kokonaan NHL:ssa. 60 pelaamassaan ottelussa Orlandon tehot olivat 13+12. Kauden aikana hän kävi AHL:ssa vain kolmen ottelun mittaisella lyhyellä visiitillä.
Kaudella 1986-87 vastuuta tuli jälleen vähemmän ja Orlando pääsi pelaamaan NHL:ssa vain 27 ottelussa, valtaosan kaudesta kuluessa AHL:n puolella.
Orlando teki sopimuksen Serie A:ssa pelaavan Meranon kanssa kaudesta 1987-88. Kauden päätteeksi hän ehti vielä palaamaan AHL:n Rochesteriin pelaamaan runkosarjan viimeiset 13 ottelua ja niiden päälle pudotuspelit.Tämä kausi jäikin Orlandon viimeiseksi pelikaudeksi Pohjois-Amerikan sarjoissa sillä seuraavaksi kaudeksi hän suuntasi takaisin Italiaan ja HC Bolzanon joukkueeseen.
Bolzanossa Orlando pelasi kolme kautta, joista etenkin keskimmäinen oli menestys sekä joukkueelle, että Orlandolle itselleenkin. Joukkue voitti Italian mestaruuden ja Orlando teki pelaamissaan 36 ottelussa 64 maalia ja huimat 126 tehopistettä.
Kaudesta 1991-92 lähtien Orlando edusti suurseura Milano Devilsia sekä Italian kansallisessa sarjassa että italialais-itävaltalaisessa Alpenligassa. Kolmen kauden aikana Devils voitti Alpenligan kertaalleen ja oli kerran finaalissa häviävänä joukkueena.
Seitsemän Italiassa pelatun kauden jälkeen Orlando lähti etsimään uusia haasteita Sveitsin liigasta. Kaudesta 1994-95 alusta hän teki sopimuksen Berniin jossa pelasi seuraavat neljä kautta. Kauden 1996-97 päätteeksi Orlando pääsi juhlimaan Sveitsin mestaruutta Bernin joukkueen kanssa. Bernin vuosien jälkeen Orlando siirtyi vielä kaudelle 1998-99 Luganoon, jossa voitti toistamiseen Sveitsin mestaruuden joukkueen varakapteenina. Tämän jälkeen oli aika lopettaa ura.


title: Gaetano Orlando

text: Koska Orlandolla oli italialaiset sukujuuret eikä hän ollut missään vaiheessa edustanut Kanadan maajoukkuetta, hän sai edustusoikeuden Italian maajoukkueeseen kahden Italiassa pelatun kauden jälkeen. Maajoukkue-debyytti tuli vuoden 1990 B-ryhmän MM-kilpailuissa. Tämän jälkeen Orlando oli useita vuosia Italian maajoukkueen kiintotähti ja Italian vihdoin noustua A-tasolle vuoden 1992 kisoihin, Orlando pelasi kahdeksat perättäiset MM-kilpailut. Näiden lisäksi hän edusti Italiaa vuoden 1994 ja 1998 talviolympialaisissa.


title: Gaetano Orlando

text: Maajoukkuetilastot


title: Gaetano Orlando

text: Jo peliuransa viimeisinä vuosina Orlando toimi Italian maajoukkueessa pelaavana apuvalmentajana kolmissa MM-kisoissa. Lopetettuaan peliuransa keväällä 1999 Orlando palasi takaisin Yhdysvaltoihin NAHL-junioriliigassa pelaavan Rochester Jr. Americansin päävalmentajaksi. Vuoden kuluttua hän siirtyi valmentamaan UHL-liigan Adirondack Ice Hawksin joukkuetta kahden kauden ajaksi. Tämän jälkeen hän siirtyi AHL-liigaan Albany River Ratsin apuvalmentajaksi. Kahden Albanyn vuoden jälkeen Orlando lopetti valmentamisen toistaiseksi ja on sen jälkeen työskennellyt viimeiset kymmenen vuotta New Jersey Devilsin organisaatiossa pelaajatarkkailijana.


title: Elokuvavuosi 1912

text: Tässä artikkelissa käsitellään vuoden 1912 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 1911

text: Tässä artikkelissa käsitellään vuoden 1911 aikana julkaistuja elokuvia ja elokuvamaailman merkittäviä tapahtumia.


title: Matemaattisia olioita tai jaettuja unia

text: Matemaattisia olioita tai jaettuja unia on Leena Krohnin vuonna 1992 ilmestynyt esseenovellien kokoelma. Kirjan julkaisi WSOY. Teos sai Finlandia-palkinnon.


title: St. Laurent -luokka

text: St. Laurent -luokka oli Kanadan kuninkaallisen laivaston ja myöhemmin Kanadan asevoimien hävittäjäluokka, jonka seitsemän alusta olivat palveluksessa 1950-luvun puolivälistä aina 1990-luvulle saakka.


title: St. Laurent -luokka

text: Luokka oli ensimmäinen Kanadassa suunniteltu ja toteutettu suurempi alusluokka. Sen alukset muistuttivat Britannian kuninkaallisen laivaston Whitby-luokan fregatteja, mutta niiden varustuksena oli runsaasti Yhdysvalloista hankittua materiaalia. Alukset olivat alun perin saattuehävittäjiä (DDE), mutta modernisoinnin jälkeen ne luokiteltiin helikopterilla varustetuiksi saattuehävittäjiksi (DDH).


title: St. Laurent -luokka

text: Kanadan liittyminen Natoon ja turskasodan kokemukset loivat tarpeen uudesta alusluokasta vuonna 1949. Laivaston tehtävänä oli sukellusveneidentorjunta ja Luoteis-Atlantin valvonta. Uuden saattuehävittäjän suunnittelutyö alkoi vielä samana vuonna ja sen toteutusaikatauluksi määrättiin vuosi 1955. Suunnittelusta vastasi montrealilainen German and Milne Sir Rowland Bakerin ohjauksessa. Baker loi Whitby-luokan fregatin kaltaisen, mutta omia ideoitaan toteuttavan aluksen.


title: St. Laurent -luokka

text: Luokan piti valmistaa neljätoista viimeistään 1955 palvelukseen otettavaa alusta, mutta kylmän sodan aiheuttamien vaatimusten nopeiden muutosten aiheuttamat suunnitteluviiveet ja kustannusten nousu sekä Kanadan liittyminen Korean sotaan laskivat alusten lukumäärän seitsemään. Loput seitsemän valmistettiin Restigouche-luokan pohjalta ottaen huomioon suunnittelussa tulleet muutokset. Lisäksi suunnitelmien pohjalta valmistettiin kaksi seurannutta luokkaa MacKenzie-luokan neljä alusta ja Annapolis-luokan kaksi alusta.


title: St. Laurent -luokka

text: Vuosina 1961-1966 kaikki alukset modernisoitiin, jolloin ne varustettiin uusilla kaikuluotaimilla, Limbo Mk.10 -sukellusveneentorjuntaheittimillä ja helikopterivarustuksella. Savuhormi jaettiin kahtia, mikä mahdollisti hangaarin sijoittamisen keskelle alusta. Samassa yhteydessä poistettiin kaksi 40 millimetrin ilmatorjuntatykkiä. Alukset luokiteltiin muutostyön jälkeen helikopterilla varustetuiksi hävittäjiksi () ja niille kullekin sijoitettiin yksi CHSS-2 Sea King -helikopteri.


title: St. Laurent -luokka

text: "St. Laurent" poistettiin palveluksesta 1974. "Skeena", "Ottawa" ja "Fraser" ´modernisoitiin 1977-1979. "Saguenay", "Margaree" ja "Assiniboine" modernisoitiin () 1980 ja kolme muuta vuotta myöhemmin.


title: Pekka Holopainen

text: Pekka Holopainen -nimisiä henkilöitä ovat:


title: Arkajalat

text: Arkajalat on vuonna 1985 ensi-iltansa saanut Richard Donnerin ohjaama yhdysvaltalainen seikkailu-komediaelokuva. Elokuvan on käsikirjoittanut Chris Columbus elokuvan tuottaneen Steven Spielbergin tarinan pohjalta.


title: Arkajalat

text: Elokuvan tapahtumat sijoittuvat Oregonin osavaltiossa sijaitsevaan Astorian merenrantakaupunkiin. Naapuruston asukkaat joutuvat muuttouhan alle, kun perheiden kotien tilalle halutaan rakentaa golf-kenttä. Nuori poika nimeltä Mikey Walsh (Sean Astin) ei halua muuttaa, vaikka muut naapuruston asukkaat tyytyvät tilanteeseen.


title: Arkajalat

text: Eräänä päivänä Mikey ja hänen kaverinsa Chunk (Jeff Cohen), Mouth (Corey Feldman) ja Data (Ke Huy Quan) käyvät läpi Mikeyn kodin ullakolla olevia vanhoja tavaroita ja löytävät sattumalta vanhan aarrekartan. Kaverukset päättävät lähteä aarteenetsintäretkelle, sillä aarre voisi pelastaa heidän kotinsa. Mikeyn isoveli Brand (Josh Brolin) yrittää estää poikia, mutta päätyy liittymään aarteenetsintään. Hänen mukanaan ryhmään tulevat mukaan myös Brandin ihastus Andy (Kerri Green) ja tämän ystävä Stef (Martha Plimpton). Näin on kasassa on kaverijoukko nimeltä Arkajalat (alkup. Goonies heidän naapurustonsa Goon Docksin mukaan).


title: Arkajalat

text: Kartta johdattaa Arkajalat rannikolla sijaitsevan autioituneen ravintolan luokse, mutta heidän epäonnekseen sitä käyttää piilopaikkanaan Fratellin rikollisperhe, johon kuuluvat Mama Fratelli (Anne Ramsey) ja hänen kaksi poikaansa Jake (Robert Davi) ja Francis (Joe Pantoliano). Fratellit saavat Chunkin kiinni kun Arkajalat ovat tiedusteluretkellä ja sulkevat hänet tyrmään perheen kolmannen pojan Slothin (John Matuszak) seuraksi.


title: Arkajalat

text: Fratellit päätyvät seuraamaan Arkajalkoja maan alla olevissa tunneleissa. Molemmat ryhmät joutuvat välttelemään aarrekartan luoneen merirosvon tielle asettamia ansoja, mutta lopulta he löytävät merirosvolaivan suuresta luolasta. Cunk ja Sloth löytävät myös laivan luokse. Viimeinen ansa aiheuttaa luola sortumisen, mutta Arkajalat ja Fratellit onnistuvat pakenemaan luolasta ulos rannalle. Poliisit ottavat kiinni Fratellin rikollisperheen, kun taas Arkajalkojen vanhemmat ovat iloisia nähdessään lapsensa vahingoittumina. Aarteenetsintä päättyy onnellisesti, kun Walshin perheen siivooja Rosalita (Lupe Ontiveros), huomaa Mikeyn marmorikuulapussissa olevan tarpeeksi jalokiviä kaikkien perheiden kotien pelastamiseksi.


title: Arkajalat

text: Elokuvalla on Rotten Tomatoes -sivustolla 67 prosentin arvosana, joka perustuu yli neljäänkymmeneen arvosteluun. Sivuston arvostelijat sanovat elokuvan olevan tyypillinen spielbergimäinen sekoitus temppuja ja tunnetta joka vetoaa sekä lapsiin että nostalgiannälkäisiin aikuisiin.


title: Arkajalat

text: Elokuva on saavuttanut kulttimaineen vuosien aikana. Esimerkiksi skotlantilainen näyttelijä James McAvoy on maininnut useasti sen olevan hänen kaikkien aikojen suosikkielokuvansa.


title: Dobrynja

text: Dobrynja () oli Vladimir Suuren äidin veli, joka oli myös Vladimirin kasvattajana. Hänestä on tehty venäläisissä kansantaruissa hänestä on tehty voittamaton sankari.


title: Dobrynja

text:
Dobrynjan elämä ja vaikutus Vladimiriin on kyseenalainen kysymys. Varmaa näyttäisi olevan se, että hänen sisarensa Malusha oli Vladimirin äiti. Yleisesti hyväksyttynä pidetään myös sitä, että Dobrynjan suku toimi sijaishallitsijoina
Novgorodissa. Dobrynjan seuraajia olivat hänen poikansa Konstantin Dobrynich sekä pojanpoika Ostromir.


title: Dobrynja

text: Novgorodin kronikan mukaan ruhtinas Svjatoslav lähetti vuonna 970 aviottoman poikansa Vladimirin Novgorodin hallitsijaksi mukanaan enonsa Dobrynja, joka toimi Vladimirin neuvonantajana. 9 vuotta myöhemmin Dobrynja auttoi Vladimiria syöksemään vallasta velipuolensa Jaropolkin.


title: Dobrynja

text:
Vladimirin otettua Kiovan haltuunsa Dobrynja nimitettiin Novgorodiin sijaishallitsijaksi. Hän auttoi siskonpoikaansa Vladimiria vuonna 985 sotaretkellä Volgan Bulgariaa vastaan. Hän pystytti myös Perunin epäjumalankuvan Olhavanjoen rantatöyräälle. Kiovan siirtyessä kristinuskoon hänen väitetään pakottaneen novgorodilaiset kristityiksi "tulen avulla".
Historioitsija Vasili Tatištševin mukaan piispa Joakim Korsunialainen kärsi myös väkivallasta pakanoiden noustessa kapinaan, jossa he polttivat Dobrynjan talon sekä tappoivat hänen vaimon ja muita hänen perheenjäseniään.


title: Rogned

text: Rogned (962–1002) on slaavilainen nimi skandinaavisesta Ragnhild, jonka isä Ragnvald (slaavilaisittain: Rogvolod) "tuli meren takaa" (ilmeisesti Skandinaviasta) ja perusti Polatskin (nykyiseen Valko-Venäjälle) 900-luvun puolivälissä.


title: Rogned

text: Historioitsijat olettavat, että Rogned oli Norjan kuninkaallista Ynglinga-sukua. Noin vuonna 980 ruhtinas Vladimir Suuri vaati Polatskin ruhtinaalta Rogvolodilta tytärtä vaimokseen, mutta tytär ei suostunut, vaan halusi mennä naimisiin Vladimirin velipuolen, Kiovan ruhtinas Jaropolkin kanssa. Tästä suuttuneena Vladimir hyökkäsi Polotskiin, tappoi Rognedin vanhemmat ja pakotti Rognedin kanssaan naimisiin.


title: Rogned

text: Rogned synnytti Vlamirille useita lapsia, 4 poikaa:


title: Rogned

text: sekä 3 tytärtä: Predslava (Puolan kuningas Boleslaus I Rohkea jalkavaimo), Premislava ja Mstislava.


title: Rogned

text: Norjalaisen saagan mukaan Rogned osallistui salaliittoon Vladimiria vastaan ja pyysi vanhinta poikaansa Izjaslavia tappamaan Vladimirin. Sen epäonnistuttua heidät molemmat lähetettiin Polotskiin. Izjaslavin suku oli Polotskin ruhtinaskunnan hallitsijoina uudessa Izjaslavlin kaupungissa aina mongolien hyökkäyksiin asti 1200-luvulla.


title: Rogned

text: Vladimir kääntyi kristityksi vuonna 988 ja otti Bysanttilaisen prinsessa Anna Porfyrogenitan vaimokseen. Sitä ennen Vladimirin oli erottava kaikista edellisistä vaimoistaan, myös Rognedista. Tämän jälkeen Rogned meni luostariin ja otti nimen Anastasia.


title: Rogned

text: Noin vuonna 1825 Kondraty Fyodorovich Ryleyev kirjoitti runon "Rogneda". Tästä runosta sai aiheensa myös Alexander Serovin ooppera "Rogneda", jonka ensi-ilta oli vuonna 1865.


title: Rogvolod

text: Rogvolod (; noin 920 – 978) oli ensimmäinen hallitsija, joka on mainittu Polatskin ruhtinaskunnan yhteydessä (hallitsi 945–978). Nestorin kronikka mainitsee hänet nimellä Рогъволодъ, joka on ilmeisesti slaavilaistettu versio hänen muinaisskandinaavisesta nimestään "Ragnvald". Hän tuli meren takaa, ilmeisesti Skandinaviasta, ja perusti Polatskin 900-luvun puolivälissä. Nestorin kronikan mukaan Vladimir Suuri halusi liittoutua hänen kanssaan ja ottaa vaimokseen hänen tyttärensä Rognedin, mutta tytär kieltäytyi. Tämän jälkeen Vladimir hyökkäsi Polotskiin ja surmasi Rogvolodin ja muun perheen. Rognedin hän otti vaimokseen ja vei mukanaan Kiovaan.


title: Puhtaus ja vaara

text: Puhtaus ja vaara ("Purity and Danger") on Mary Douglasin kirjoittama kirja, joka edustaa teorialtaan symbolista antropologiaa. Kirjassaan Douglas esittää teoriansa ihmisen ajattelusta: miten siihen liittyvät käsitykset puhtaudesta ja saastumisesta. Douglasin teoria on kategoriateoreettinen. Hänen mukaansa ihminen näkee maailman kategorioiden kautta. Kategorioiden rakentaminen synnyttää kuitenkin anomalioita eli poikkeuksia ja epäsäännöllisyyttä, jotka voivat esiintyä yhteisön ajattelussa kulttuurista riippuen joko uhkana tai voimavarana. Usein anomaliaan liitetään uskomus pyhyydestä tai saastaisuudesta, puhtaasta tai epäpuhtaasta.


title: Puhtaus ja vaara

text: Lika nousee "Puhtaus ja vaara" -teoksessa keskeiseksi käsitteeksi. Douglas selittää lian lainaamalla lordi Chesterfieldin lausahdusta: ”Lika on ainetta väärässä paikassa”. Lika loukkaa järjestystä, ja siksi se koetaan usein uhkana. Douglasin mukaan likaan liittyvät toiminnot erotteleminen, puhdistaminen, rajojen vetäminen ja rajojen rikkomisesta rankaiseminen on tapa luoda järjestystä muuten sekavalta tuntuviin kokemuksiin. Lian karttaminen ei ole pelonsekaista tai järjetöntä. Se voi olla luovaa toimintaa. Lian poistaminen on positiivinen yritys järjestää ympäristöä. Lika on myös suhteellista. Esimerkiksi ruoka on puhdasta lautasella, mutta paidalle tipahtaessa se muuttuu liaksi.


title: Puhtaus ja vaara

text: Douglas määrittelee pyhän heprean kielen sanan "qdš" (’Jumalalle erotettu’) perusteella. Pyhä on erilleen asetettu. Se on eheä, kokonainen ja täydellinen. Ihmisillä on taipumus luoda käsityksiä siitä, mikä on pyhää ja arvostettavaa.


title: Eenireaktio

text: Eenireaktio on eenin (kaksoissidoksellinen, allyylisessä asemassa sijaitsevan vedyn sisältävä yhdiste, esimerkiksi alkeeni) ja enofiilin (kaksois- tai kolmoissidoksen sisältävä yhdiste) välinen reaktio, jossa tapahtuu vedyn siirtyminen ja toisiintuminen.


title: Eenireaktio

text: Eenireaktioissa eeninä voi olla yksinkertainen alkeeni kuten propeeni. Eenireaktioissa eeniä voidaan pitää nukleofiilinä ja sen kanssa reagoivaa elektrofiiliä kutsutaan enofiiliksi. Yksinkertaisten eenien tapauksessa enofiilin tulee olla hyvin reaktiivinen, esimerkiksi maleiinianhydridi. Myös muut yhdisteet voivat toimia enofiileinä. Tällaisia ovat muun muassa karbonyyliyhdisteet, jolloin reaktiota kutsutaan karbonyyli-eenireaktioksi, imiinit ja nitriilioksidit. Karbonyyli-eenireaktioissa tuote on tyydyttymätön alkoholi. Erityisesti karbonyylieenireaktioita katalysoivat Lewis-hapot kuten alumiinikloridi. Molekyylinsisäiset eli intramolekulaariset eenireaktiot tapahtuvat helpommin kuin kahden molekyylin väliset intermolekulaariset eenireaktiot, jotka vaativat tapahtuakseen usein korkean lämpötilan.


title: Eenireaktio

text: Eenireaktioiden reaktiomekanismi ei ole täysin selvä. Reaktion tapahtumisesta sekä yhtäaikaisprosessina perisyklisenä reaktiona että vaiheittaisena reaktiona, jossa muodostuu välituotteena karbokationi, on todisteita. Eenireaktiossa eenin kaksoissidoksen π-molekyyliorbitaali ja allyylisessa asemassa olevan vetyatomin σ-orbitaali muodostavat yhdessä reagoivan korkeimmalla energiatilalla sijaitsevan molekyyliorbitaalin eli HOMO:n. Matalimmalla energiatilalla sijaitseva miehittämätön molekyyliorbitaali eli LUMO on enofiilinen hajottava π*-orbitaali. Reaktiossa muodostuu rengasrakenteinen siirtymätila. Lewis-katalysoitu eenireaktio tapahtuu todennäköisemmin vaiheittaisen kuin perisyklisen reaktiomekanismin mukaisesti.


title: Black Country Communion

text: Black Country Communion oli vuosina 2009–2013 toiminut superyhtye. Sen muodostivat amerikkalainen blueskitaristi Joe Bonamassa, aikaisemmin muun muassa Deep Purplessa laulanut Glenn Hughes, Led Zeppelin -yhtyeen rumpalin John Bonhamin poika Jason Bonham sekä muun muassa Dream Theaterissa mukana ollut kosketinsoittaja Derek Sherinian. Nimensä yhtye sai Englannin Länsi-Midlandsin teollisuusalueen kutsumanimestä "Black Country", josta Hughes ja Bonham ovat kotoisin.


title: Black Country Communion

text: Hughesin ja Bonamassan Los Angelesissa perustama yhtye julkaisi kolme albumia. Maaliskuussa 2013 Joe Bonamassa ilmoitti eroavansa Black Country Communionista erimielisyyksien vuoksi ja kielsi samalla muita jatkamasta vanhalla nimellä. Derek Sherinian liittyi myöhemmin Bonamassan omaan yhtyeeseen. Hughes sekä Bonham puolestaan perustivat uuden yhtyeen California Breed, jonka debyyttialbumi ilmestyy toukokuussa 2014. Huhtikuussa 2016 yhtye kuitenkin julkaisi ilmoituksen jatkavansa yhteistyötä ja suunittelevansa uuden albumin tekoa. Albumi BCCIV julkaistiin syyskuussa 2017 ja se nousi tilalle 7 UK:n albumilistalla.


title: Lievijärvi

text: Lievijärvi on Satakunnassa Kokemäellä Kauvatsalla sijaitseva järvi, joka kuuluu Kokemäenjoen vesistön Kauvatsanjoen ala-osan alueeseen. Se saa vetensä ympäröivistä metsistä ja laskee vedet Kauvatsanjokeen Kuoppalanjoen kautta.


title: Lievijärvi

text: Järven pinta-ala on 116 hehtaaria ja sen pituus on 2,2 kilometriä ja leveys 1,4 kilometriä. Järven luusua sijaitsee järven länsirannalla, josta saa alkuunsa 2,9 kilometriä pitkä Kuoppalanjoki, joka laskee Kauvatsanjokeen. Pätkysjärven laskuoja Pätkyksenoja on kilometrin mittainen. Aurajärvi laskee suo-ojia myöten, mutta jatkanee Auranojaa myöten ja laskee Lievijärveen Jyränlahdessa. Metsäojia laskee järveen runsaasti.


title: Lievijärvi

text: Järven rantaviiva on 13,5 kilometriä pitkä ja ranta on pääosin moreeni- ja kalliopohjaista metsämaastoa. Järven itä- ja pohjoisrannoilla on metsäistä suomaata, joka on ojitettua. Loma-asuntoja on järvellä parisen kymmentä ja maatiloja kaksi.


title: Lievijärvi

text: Lievijärvi on muodoltaan kaksiosainen. Järven itäpuoliskolla on paljon saaria, kun taas länsipuolella niitä ei ole lainkaan. Järven halkaisee etelästä niemi nimeltä Torkkelinnokka ja pohjoisesta niemi nimeltä Pitkänokka.


title: Lievijärvi

text: Pintavesityypiltään Lievijärvi kuuluu mataliin runsashumuksisiin järviin. Järvi kemiallinen tila on luokiteltu hyväksi ja Kuoppalanjoen keskivaiheilla onkin kalankasvatusaltaita. Se kuuluu Kokemäenjoen vesienhoitoalueeseen ja sen tilaa seurataan kokoajan.


title: Lievijärvi

text: Torppari Johan Henricsson Kolumäki asui Kuoppalankoskella Kolumäen torppaa Kauvatsan Lievikoskella. Hän sai vuonna 1835 luvan laskea Lievijärven vedenpinnan korkeutta. Syntyneelle vesijättömaalle hän raivasi kaksi viljelyyn tarkoitettua kappaletta. Toisen pinta-ala oli 1 tynnyrinalaa ja 25 kapanalaa ja toinen 2 tynnyrinalaa ja 20 kapanalaa. Suomen Talousseura palkitsi hänet tästä työstä hopeamitallilla vuonna 1835. Järven laskemista anottiin myös vuosina 1876 ja 1898.


title: Magic Mike

text: Magic Mike on vuonna 2012 ensi-iltansa saanut Steven Soderberghin ohjaama draamakomediaelokuva. Sen pääosissa ovat Channing Tatum, Alex Pettyfer, Cody Horn, Matt Bomer, Olivia Munn, Joe Manganiello ja Matthew McConaughey.


title: Magic Mike

text: Elokuvan jatko-osa "Magic Mike XXL" sai ensi-iltansa heinäkuussa 2015.


title: Michael Latta

text: Michael Latta (s. 25. toukokuuta 1991 St. Clements, Ontario, Kanada) on kanadalainen jääkiekkoilija, joka pelaa KHL-joukkue Kunlun Red Starissa. Hän on Nashville Predatorsin kolmannen kierroksen varaus vuodelta 2009. Latta teki kesällä 2016 yhden vuoden sopimuksen Los Angeles Kingsin kanssa. Hänet myytin kauden aikana Chicago Blackhawksiin vaihdossa Cameron Schillingiin.


title: Michael Latta

text: Ennen ammattilaisuraansa Latta pelasi juniorikiekkoa OHL:ssä Ottawa 67's:ssä ja Guelph Stormissa.


title: Michael Latta

text: 14. huhtikuuta 2010 Nashville Predators teki Lattan kanssa kolmivuotisen tulokassopimuksen. Hän pelasi sopimuksensa aikana vain Predatorsin AHL:ssä pelaavassa farmijoukkue Milwaukee Admiralsissa.


title: Michael Latta

text: Kaudella 2012–2013 3. huhtikuuta 2013 NHL:n siirtorajalla Predators kauppasi Lattan Martin Eratin kanssa Washington Capitalsiin vastineeksi Filip Forsbergistä.


title: Michael Latta

text: Latta teki NHL-debyyttinsä Capitalsissa kaudella 2013–2014. Ensimmäisen maalinsa Latta teki 15. marraskuuta 2013 Detroit Red Wingsiä vastaan.